3. การประกอบธุรกิจของแต่ละสายผลิตภัณฑ์

3.1 ลักษณะบริการ

ก) บริษัท ทรีนีตี้ วัฒนา จำกัด (มหาชน)

บริษัท ทรีนีตี้ วัฒนา จำกัด (มหาชน) ดำเนินธุรกิจในด้านการลงทุน โดยบริษัทได้ลงทุนในบริษัทย่อย
3 บริษัทโดยตรง คือ บริษัทหลักทรัพย์ ทรีนีตี้ จำกัด บริษัท ทรีนีตี้ แอ๊ดไวซอรี่ 2001 จำกัด
และบริษัท ทรีนีตี้ อินฟอร์เมชั่น จำกัด โดยอ้อม คือบริษัท ทรีนีตี้ โพลาริส ฟิวเจอร์ส จำกัด
ซึ่งถือหุ้นโดยบริษัทหลักทรัพย์ ทรีนีตี้ จำกัดในสัดส่วนการถือหุ้น 99.99 ซึ่งบริษัท ทรีนีตี้ โพลาริส
ฟิวเจอร์ส จำกัดได้จดทะเบียนเลิกกิจการกับกระทรวงพาณิชย์เมื่อวันที่ 30 กันยายน 2552
และชำระบัญชีแล้วเสร็จเดือนมกราคม 2553
โดยคณะกรรมการของบริษัทจะเป็นผู้กำหนดนโยบายเพื่อให้บริษัทย่อยทั้งสามนำไปปฏิบัติโดยผ่านคณะกรรมการของบริษัทย่อยทั้ง
3 บริษัท

นอกจากการลงทุนในบริษัทย่อยดังกล่าว บริษัทได้ลงทุนในหลักทรัพย์จดทะเบียน ตราสารอนุพันธ์
และลงทุนในบริษัท ไทยลามิเนต แมนูแฟคเจอเรอร์ จำกัดในสัดส่วนการถือหุ้นร้อยละ 24
ซึ่งเป็นหลักทรัพย์ที่ไม่ใช่หลักทรัพย์จดทะเบียนจำนวน 180 ล้านบาท
ทั้งนี้บริษัทได้ขายเงินลงทุนในบริษัท ไทยลามิเนต แมนูแฟคเจอเรอร์ จำกัด ในเดือนมิถุนายน 2553
โดยมีกำไรจากการขายเงินลงทุนจำนวน 62.8 ล้านบาท ซึ่งเป็นรายได้ส่วนที่รับรู้สำหรับปี 2553
มีจำนวน 5.77 ล้านบาท

ณ วันที่ 31 ธันวาคม 2553 บริษัทมีเงินลงทุนเพื่อค้าในหลักทรัพย์จดทะเบียนตามราคาตลาดจำนวน
4.51 ล้านบาท และไม่มีการถือครองสัญญาซื้อขายล่วงหน้า
โดยบริษัทมีกำไรจากการซื้อขายหลักทรัพย์จำนวน 0.66 ล้านบาท

นโยบายการลงทุนของบริษัท

บริษัทมีนโยบายการลงทุนระยะปานกลางในหลักทรัพย์จดทะเบียนที่มีพื้นฐานและผลการดำเนินงานที่ดี
มีบทวิเคราะห์สนับสนุน และมีการลงทุนระยะยาวในบริษัทนอกตลาดที่มีแนวโน้มการเติบโตสูง
หรือธุรกิจอื่นที่สนับสนุนการดำเนินธุรกิจของบริษัทในกลุ่ม เพื่อกระจายความเสี่ยงของแหล่งรายได้
และลดผลกระทบจากความผันผวนของภาวะการซื้อขายในตลาดหลักทรัพย์
โดยรับรู้ส่วนแบ่งกำไรตลอดช่วงระยะเวลาการถือครองหุ้น
นอกจากนี้บริษัทหลักทรัพย์ยังมีการลงทุนระยะสั้นในหลักทรัพย์จดทะเบียนและสัญญาซื้อขายล่วงหน้าเพื่อค้า
ตราสารหนี้เพื่อค้าและเผื่อขายอันเป็นทางเลือกของการบริหารเงิน

นโยบายการควบคุมดูแลการลงทุน

การลงทุนในหลักทรัพย์จดทะเบียนและสัญญาซื้อขายล่วงหน้าเพื่อค้าและเผื่อขาย

คณะกรรมการบริษัทเป็นผู้พิจารณาอนุมัติวงเงินลงทุนและให้ความเห็นชอบต่อนโยบายการบริหารความเสี่ยงเกี่ยวกับการลงทุนในหลักทรัพย์และสัญญาซื้อขายล่วงหน้า
ในขณะที่คณะกรรมการพิจารณาการลงทุนทำหน้าที่กำหนดนโยบายในการคัดเลือกหลักทรัพย์สำหรับลงทุนและกำหนดมาตรการต่าง
ๆ ในการบริหารความเสี่ยงตามแต่ละประเภทของหลักทรัพย์
หรือประเภทของบัญชีเงินลงทุนของบริษัท เช่น การจัดสรรวงเงินลงทุน
การจำกัดจำนวนผลขาดทุนที่จะเกิดขึ้น การรายงานผลการลงทุน
และกำหนดอำนาจการดำเนินการตามจำนวนผลขาดทุนที่เกิดขึ้น
นอกจากนั้นคณะกรรมการพิจารณาการลงทุนมีหน้าที่ประเมินรวมทั้งติดตามผลการลงทุน
เพื่อรายงานต่อคณะกรรมการบริษัท โดยมีฝ่ายบริหารความเสี่ยงและข้อมูลการจัดการ
ทำหน้าที่รายงานและติดตามการปฏิบัติงานให้อยู่ในกรอบนโยบายที่กำหนดไว้
และควบคุมแก้ไขกรณีที่การลงทุนไม่อยู่ในกรอบที่ได้รับการอนุมัติ

การจำกัดผลขาดทุนจากการลงทุน

  การจำกัดผลขาดทุนสำหรับบัญชีเงินลงทุนแต่ละประเภทนั้น
  แตกต่างกันขึ้นกับความเสี่ยงของรูปแบบการลงทุนและหลักทรัพย์ที่ลงทุน
  ตัวอย่างการจำกัดผลขาดทุน ได้แก่

-   กำหนดให้มีผลขาดทุนยังไม่เกิดขึ้นรายหลักทรัพย์ เช่นไม่เกิน 15%
    ของต้นทุนของหลักทรัพย์แต่ละรายการ

-   กำหนดให้มีผลขาดทุนยังไม่เกิดขึ้นของพอร์ต เช่น ไม่เกินกว่าร้อยละ 15
    ของมูลค่าเงินลงทุนรวมของพอร์ต

-   กำหนดมูลค่าเงินลงทุนในหลักทรัพย์ใดหลักทรัพย์หนึ่ง เช่น ไม่เกินกว่า 15 ล้านบาท

การลงทุนในตราสารหนี้

คณะกรรมการบริษัทเป็นผู้พิจารณาอนุมัติวงเงินลงทุน
และให้ความเห็นชอบต่อนโยบายการบริหารความเสี่ยงเกี่ยวกับการลงทุนในตราสารหนี้
ในขณะที่คณะกรรมการพิจารณาการลงทุนทำหน้าที่กำหนดนโยบายในการคัดเลือกหลักทรัพย์สำหรับลงทุน
อนุมัติลงทุนในตราสารหนี้ในอำนาจที่ได้รับมอบหมาย และกำหนดมาตรการหรือระเบียบวิธีปฏิบัติต่าง
ๆ ในการบริหารความเสี่ยง เช่นการจำกัดจำนวนผลขาดทุนที่จะเกิดขึ้น การรายงานผลการลงทุน
และกำหนดอำนาจการดำเนินการตามจำนวนผลขาดทุนที่เกิดขึ้น
นอกจากนั้นคณะกรรมการพิจารณาการลงทุนมีหน้าที่ประเมินรวมทั้งติดตามผลการลงทุน
เพื่อรายงานต่อคณะกรรมการบริษัท

การลงทุนในหลักทรัพย์อื่น

 การลงทุนในบริษัทใดๆ ซึ่งไม่เข้าเกณฑ์การลงทุนข้างต้น กำหนดให้ผ่านการพิจารณาอนุมัติโดยคณะกรรมการบริษัทที่เกี่ยวข้องในการลงทุน และให้นำเสนอคณะกรรมการบริษัท ทรีนีตี้ วัฒนา จำกัด (มหาชน) เพื่อพิจารณาอนุมัติ รวมทั้งกำหนดเจ้าหน้าที่ที่จะติดตามประเมินผลการลงทุนเพื่อรายงานต่อคณะกรรมการบริษัท

นโยบายการตั้งสำรองค่าเผื่อการด้อยค่าของเงินลงทุน

บริษัท ทรีนีตี้ วัฒนา จำกัด (มหาชน)
จะแสดงมูลค่าเงินลงทุนในหลักทรัพย์เพื่อค้าและเผื่อขายตามมูลค่ายุติธรรม
สำหรับการเปลี่ยนแปลงมูลค่าของหลักทรัพย์เพื่อค้าจะบันทึกเป็นรายการกำไรหรือขาดทุนในงบการเงิน
ส่วนการเปลี่ยนแปลงมูลค่าของหลักทรัพย์เผื่อขายจะบันทึกเป็นรายการแยกต่างหากในส่วนของผู้ถือหุ้น
ยกเว้นหากหลักทรัพย์เผื่อขายนั้นเกิดการด้อยค่าอย่างถาวร
บริษัทจึงบันทึกการด้อยค่านั้นในงบกำไรขาดทุนทันที

ข) บริษัทหลักทรัพย์ ทรีนีตี้ จำกัด

บริษัทหลักทรัพย์ ทรีนีตี้ จำกัด ดำเนินธุรกิจหลักทรัพย์ โดยมีรายละเอียดแยกตามประเภทธุรกิจดังนี้

  1) การเป็นนายหน้าซื้อขายหลักทรัพย์

บริษัทหลักทรัพย์ ทรีนีตี้ จำกัด เป็นสมาชิกตลาดหลักทรัพย์แห่งประเทศไทยหมายเลข 22
ตั้งแต่เดือนมีนาคม 2545 ให้บริการด้านนายหน้าซื้อขายหลักทรัพย์
โดยมีส่วนแบ่งตลาดมูลค่าการซื้อขายหลักทรัพย์ในปี 2551 ปี 2552 และ ปี 2553 ดังนี้

ตารางแสดงส่วนแบ่งตลาดมูลค่าซื้อขายหลักทรัพย์

+----------------------------------+-----------+-----------+-----------+
| มูลค่าการซื้อขายหลักทรัพย์              | ปี 2551    | ปี 2552    | ปี 2553    |
+----------------------------------+-----------+-----------+-----------+
| ตลาดหลักทรัพย์ฯ (ล้านบาท)            | 3,981,230 | 4,428,979 | 7,033,974 |
+----------------------------------+-----------+-----------+-----------+
| บริษัท (ล้านบาท)                    | 177,723   | 115,805   | 178,175   |
+----------------------------------+-----------+-----------+-----------+
| ส่วนแบ่งตลาดของบริษัท (ร้อยละ)        | 2.23      | 1.31      | 1.27      |
+----------------------------------+-----------+-----------+-----------+

  ที่มา : ตลาดหลักทรัพย์แห่งประเทศไทย

บริษัทฯ ให้บริการด้านนายหน้าซื้อขายหลักทรัพย์กับลูกค้าทั้งที่เป็นบุคคลธรรมดา นิติบุคคล
และลูกค้าสถาบัน โดยในปี 2553 จำนวนลูกค้าของบริษัทเพิ่มขึ้นจำนวน 788 ราย จำนวนลูกค้า ณ
สิ้นปี 2553 เป็น 14,969 ราย ทั้งนี้บริษัทฯ ได้กำหนดนโยบายในการรับลูกค้า
การอนุมัติและการปรับวงเงินซื้อขายหลักทรัพย์ให้ลูกค้า
รวมถึงนโยบายในการควบคุมและติดตามการซื้อขายหลักทรัพย์และสัญญาซื้อขายล่วงหน้าของลูกค้าดังนี้

นโยบายในการรับลูกค้าและอนุมัติวงเงินให้ลูกค้า 

บริษัทหลักทรัพย์ ทรีนีตี้ จำกัด มีนโยบายในการคัดเลือกลูกค้าที่มีคุณภาพ และมีประวัติการเงินดี ทั้งนี้
บริษัทฯ
มีนโยบายในการรับลูกค้าและกำหนดขอบเขตและอำนาจอนุมัติวงเงินซื้อหลักทรัพย์ให้ลูกค้าตามเกณฑ์
ดังนี้

บุคคลธรรมดา พิจารณาจากความมั่นคงของหน้าที่การงาน รายได้ต่างๆ ที่เพียงพอ
รวมทั้งความสามารถในการชำระเงินในวงเงินที่ได้รับอนุมัติได้
โดยต้องมีเอกสารประกอบการพิจารณา ได้แก่ สำเนาบัตรประจำตัวประชาชน
หรือสำเนาหนังสือเดินทาง สำเนาทะเบียนบ้าน สำเนาสมุดคู่ฝากบัญชีออมทรัพย์ หรือ Bank
Statement หรือข้อมูลแสดงฐานะการเงินอื่น

นิติบุคคล/ ลูกค้าสถาบันการเงิน พิจารณาจากฐานะการเงิน กลุ่มผู้ถือหุ้น
ผู้บริหารและตลอดจนความมั่นคงและผลประกอบการที่ดีของธุรกิจ
โดยต้องมีเอกสารประกอบการพิจารณาได้แก่
สำเนาบัตรประชาชนหรือสำเนาหนังสือเดินทางของผู้มีอำนาจกระทำการแทน
สำเนาหนังสือรับรองการจดทะเบียนหุ้นส่วนของบริษัท งบการเงินย้อนหลัง หรือ Bank Statement

เมื่อเจ้าหน้าที่ได้ตรวจสอบความถูกต้องครบถ้วนของเอกสารและตรวจสอบความมีตัวตนของลูกค้าแล้ว
รวมทั้งประเมินความเสี่ยงด้านการฟอกเงินของลูกค้า และ
พิจารณาเห็นสมควรอนุมัติให้มีวงเงินซื้อขายกับบริษัทฯ ได้
ก็จะเสนอความเห็นพร้อมกับวงเงินต่อผู้บังคับบัญชาและจัดส่งให้เจ้าหน้าที่ฝ่ายปฏิบัติการที่ดูแลงานพิจารณาเครดิต
เพื่อตรวจสอบความครบถ้วนของเอกสารการเปิดบัญชีและให้ความเห็นต่อวงเงินที่ขออนุมัติก่อนนำเสนอขออนุมัติจากผู้มีอำนาจอนุมัติตามลำดับชั้น
(โปรดดูรายละเอียดในส่วนที่ 2 ข้อ 9
หัวข้อการกำหนดอำนาจอนุมัติของคณะกรรมการพิจารณาสินเชื่อ)

นอกจากนั้น บริษัทฯ
จะดำเนินการประเมินวงเงินและปรับปรุงข้อมูลลูกค้าให้เป็นปัจจุบันทุกรายอย่างน้อยปีละครั้งและทบทวนข้อมูลลูกค้าเพื่อประเมินความเสี่ยงด้านการฟอกเงินเป็นประจำตามระดับความเสี่ยงของลูกค้า
ในระหว่างปีหากลูกค้าต้องการปรับวงเงิน เจ้าหน้าที่จะพิจารณาประวัติการชำระเงิน
ปริมาณการซื้อขาย และรวบรวมข้อมูลเพื่อการพิจารณาวงเงินเพิ่มเติมเพื่อนำเสนอตามขั้นตอนข้างต้น

นโยบายการควบคุมและติดตามการซื้อขายหลักทรัพย์และสัญญาซื้อขายล่วงหน้าของลูกค้า 

บริษัทหลักทรัพย์ ทรีนีตี้ จำกัด
มีมาตรการควบคุมดูแลการซื้อขายหลักทรัพย์และสัญญาซื้อขายล่วงหน้าของลูกค้าอย่างรัดกุม
เพื่อให้ถูกต้องเป็นไปตามกฎเกณฑ์ของตลาดหลักทรัพย์แห่งประเทศไทย ตลาดอนุพันธ์
และสำนักงานคณะกรรมการกำกับหลักทรัพย์และตลาดหลักทรัพย์ ได้แก่
การจัดให้มีการควบคุมผู้ใช้ระบบซื้อขายหลักทรัพย์/สัญญาซื้อขายล่วงหน้า
การกำหนดหลักเกณฑ์ในการควบคุมดูแลเจ้าหน้าที่รับอนุญาต เจ้าหน้าที่การตลาด
และบุคคลอื่นที่เกี่ยวข้อง การกำหนดวงเงินให้ลูกค้าอย่างเหมาะสม
การกำหนดอำนาจอนุมัติการซื้อขายบนระบบซื้อขายหลักทรัพย์/สัญญาซื้อขายล่วงหน้า
การสอบทานธุรกรรมของลูกค้าเพื่อป้องกันการฟอกเงิน
การจัดระบบงานและช่องทางให้ลูกค้าสามารถร้องเรียนในกรณีที่เจ้าหน้าที่ปฏิบัติไม่เหมาะสม
รวมถึงการดูแลกรณีที่มีข้อผิดพลาดในการทำรายการให้ลูกค้าและแก้ไขให้เกิดความผิดพลาดลดลง
เป็นต้น นอกจากนั้นบริษัทฯ ยังมีระเบียบปฏิบัติภายในต่างๆ
เพื่อควบคุมดูแลการซื้อขายและการชำระราคาของลูกค้าเพื่อไม่ให้เกิดความเสี่ยงกับบริษัทฯได้แก่
การห้ามไม่ให้ลูกค้าซื้อเพิ่มเมื่อเกิดการชำระล่าช้า
การติดตามให้ลูกค้านำเงินมาวางเพิ่มเมื่อเกิดผลขาดทุนถึงระดับที่กำหนดและเงินที่วางไว้ไม่เพียงพอ
รวมไปถึงการปรับลดวงเงินและการปิดบัญชี หากลูกค้ามีปัญหาในการชำระเงิน เป็นต้น

นอกจากนั้น ฝ่ายตรวจสอบและดูแลการปฏิบัติงานภายใน
จะดำเนินการตรวจสอบการซื้อขายของลูกค้า และการปฏิบัติงานของเจ้าหน้าที่ตามแผนงานตรวจสอบ
และแจ้งผลการตรวจสอบโดยตรงถึงประธานเจ้าหน้าที่บริหาร กรรมการอำนวยการ
คณะกรรมการบริษัท และคณะกรรมการตรวจสอบตามเกณฑ์การรายงานที่กำหนด

  2) การให้กู้ยืมเพื่อซื้อหลักทรัพย์ในระบบเครดิตบาลานซ์ (Credit Balance)

บริษัทฯ ได้กำหนดนโยบาย
ขั้นตอนการดำเนินการและอำนาจอนุมัติให้รัดกุมและให้สอดคล้องกับสภาวะการลงทุน
ตลอดจนหลักเกณฑ์และข้อบังคับต่าง ๆ ที่เกี่ยวข้อง โดยสรุปได้ดังนี้

นโยบายการให้กู้ยืมเพื่อซื้อหลักทรัพย์

บริษัทฯ กำหนดวงเงินให้กู้ยืมแก่ลูกค้าแต่ละรายไม่เกินร้อยละ 25 ของเงินกองทุนของบริษัทฯ
และวงเงินรวมไม่เกิน 5 เท่าของเงินกองทุน

บริษัทฯ
ได้กำหนดหลักเกณฑ์ในการพิจารณารับลูกค้าโดยวิเคราะห์ฐานะการเงินและความรู้ความเข้าใจของลูกค้าในเรื่องความเสี่ยงและวิธีการในการกู้ยืมเพื่อซื้อหลักทรัพย์
สำหรับหลักทรัพย์ที่อนุญาตให้กู้ยืม
บริษัทฯได้แต่งตั้งคณะกรรมการพิจารณาสินเชื่อเพื่อทำหน้าที่ในการพิจารณาหลักทรัพย์ที่อนุญาตให้กู้ยืมเงินโดยมีนโยบายในการคัดเลือกหลักทรัพย์ที่จะอนุญาตให้กู้ยืมจากการพิจารณาสภาพคล่องในการซื้อขายของหลักทรัพย์
ความผันผวนของราคาและปัจจัยพื้นฐานของหลักทรัพย์นั้นๆ
รวมถึงการกำหนดอัตรามาร์จิ้นของหลักทรัพย์ที่อนุญาตให้ซื้อขายตามความเสี่ยงของหลักทรัพย์เพื่อให้บริษัทฯมีหลักประกันจากลูกค้าที่เพียงพอป้องกันความเสี่ยงในการให้กู้ยืมเงิน
ในกรณีที่มีการซื้อขายหลักทรัพย์ในลักษณะกระจุกตัวในหลักทรัพย์ใดโดยพิจารณาจากวงเงินสินเชื่อรวมที่ให้ลูกค้าทุกราย
บริษัทฯ จะพิจารณาเพื่อกำหนดการห้ามซื้อหลักทรัพย์นั้นเพิ่ม

นโยบายในการรับลูกค้าและอนุมัติวงเงินซื้อหลักทรัพย์ให้ลูกค้า 

เมื่อลูกค้าแสดงความจำนงที่จะขอวงเงินระบบเครดิตบาลานซ์
เจ้าหน้าที่การตลาดต้องจัดให้มีข้อมูลของลูกค้าตามที่บริษัทฯ กำหนด
และต้องทำความเข้าใจกับลูกค้าเกี่ยวกับการลงทุน ประวัติการลงทุน
และประวัติการกู้ยืมเงินเพื่อซื้อหลักทรัพย์
ความพร้อมและความเข้าใจในการปฏิบัติตามกฎระเบียบเกี่ยวกับการกู้ยืมเงินเพื่อซื้อหลักทรัพย์
โดยให้ลูกค้าลงนามในแบบข้อชี้แจงสำหรับการเปิดบัญชีซื้อขายระบบเครดิตบาลานซ์
ก่อนดำเนินการและนำเสนอเพื่อขออนุมัติวงเงินตามขั้นตอนการเปิดบัญชี
ทั้งนี้การพิจารณาวงเงินให้ลูกค้าจะพิจารณาวงเงินรวมทุกประเภท สำหรับบัญชีที่มีกับบริษัทฯ

นโยบายการควบคุมและติดตามการวางหลักประกันและการชำระหนี้ของลูกค้า

บริษัทฯ กำหนดนโยบายการควบคุมและติดตามการซื้อขายหลักทรัพย์ของลูกค้า
และเพิ่มเติมขั้นตอนปฏิบัติในเรื่องต่อไปนี้

1.  การวางหลักประกัน การเรียกหลักประกันและการบังคับชำระหนี้

  บริษัทฯ รับเฉพาะเงินสดและหลักทรัพย์จดทะเบียนเป็นหลักประกันเท่านั้น
  และกำหนดให้เจ้าหน้าที่การตลาดและเจ้าหน้าที่ฝ่ายปฏิบัติการสอบทานความเพียงพอของหลักประกันของลูกค้าทุกวันโดยใช้ราคาหุ้นที่ซื้อขายล่าสุด
  หากต้องมีการบังคับชำระหนี้
  บริษัทฯได้ให้อำนาจฝ่ายปฏิบัติการดำเนินการบังคับขายหลักทรัพย์ของลูกค้าได้หากเจ้าหน้าที่การตลาดไม่ได้บังคับขายตามข้อกำหนดของบริษัทฯ

2.  การดูแลหลักประกันและทรัพย์สินของลูกค้า

  บริษัทฯ แยกหลักประกันของลูกค้าจากบัญชีของบริษัทฯ
  และปฏิบัติต่อทรัพย์สินของลูกค้าตามประกาศคณะกรรมการกำกับหลักทรัพย์และตลาดหลักทรัพย์

  3) การค้าหลักทรัพย์ และสัญญาซื้อขายล่วงหน้า

บริษัทฯ มีการลงทุนในตราสารหนี้ทั้งตราสารหนี้ระยะสั้นอายุไม่เกิน 90 วัน และตราสารหนี้ระยะยาว เช่น พันธบัตร หุ้นกู้ รวมถึงการลงทุนในหลักทรัพย์จดทะเบียนเพื่อค้า และลงทุนในสัญญาซื้อขายล่วงหน้าตามที่ได้รับโอนธุรกิจตัวแทนซื้อขายสัญญาซื้อขายล่วงหน้าจากบริษัท ทรีนีตี้ โพลาริส ฟิวเจอร์ส จำกัดในเดือนธันวาคม 2551 

สำหรับปี 2553 บริษัทฯมีผลตอบแทนจากการลงทุนในตราสารทุน
สัญญาซื้อขายล่วงหน้าและตราสารหนี้ทั้งสิ้น 43.85 ล้านบาท
ซึ่งรวมทั้งกำไรขาดทุนจากการซื้อขายและรายได้ดอกเบี้ยและเงินปันผลจากการลงทุน ณ วันที่ 31
ธันวาคม 2553 บริษัทฯ มีเงินลงทุนในตราสารหนี้เพื่อค้าและเผื่อขายจำนวน 386.09 ล้านบาท
เงินลงทุนในตราสารทุนจำนวน 153.79 ล้านบาท เงินลงทุนในกองทุนรวมจำนวน 5.53 ล้านบาท
และมูลค่ายุติธรรมนอกงบดุลของสัญญาซื้อขายล่วงหน้าจำนวน 135.81 ล้านบาท

นโยบายการลงทุนของบริษัทฯ

การลงทุนและการค้าหลักทรัพย์และสัญญาซื้อขายล่วงหน้าของบริษัทฯ
สามารถแบ่งตามประเภทของตราสารได้ดังนี้

1. เงินฝาก ตั๋วเงินที่สถาบันการเงินเป็นผู้ออก ตั๋วเงินคลัง
พันธบัตรรัฐบาลหรือรัฐวิสาหกิจที่มีอายุการไถ่ถอนไม่เกิน 3 ปี นับแต่วันที่ลงทุน

  2. ตราสารหนี้ภาคเอกชน หรือหน่วยลงทุน

3. หลักทรัพย์ประเภทพันธบัตรรัฐบาล พันธบัตรรัฐวิสาหกิจ
หรือตราสารแสดงสิทธิในหนี้ที่รัฐบาลค้ำประกัน ที่มีอายุไถ่ถอนเกิน 3 ปีนับแต่วันที่ลงทุน

4. หลักทรัพย์จดทะเบียนในตลาดหลักทรัพย์ / สัญญาซื้อขายล่วงหน้า

5. หลักทรัพย์มิใช่หลักทรัพย์จดทะเบียนในตลาดหลักทรัพย์

  6. หลักทรัพย์ประเภทอื่นนอกเหนือจากข้างต้น

บริษัทฯ มีนโยบายการลงทุนและค้าหลักทรัพย์และสัญญาซื้อขายล่วงหน้าที่มีสภาพคล่องสูง โดยบริษัทฯ
จะทำการศึกษาและคัดเลือกหลักทรัพย์ที่มีพื้นฐานและผลการดำเนินงานที่ดี
และ/หรือได้รับผลตอบแทนที่ดีตามสภาพของตลาด
โดยลักษณะการลงทุนและค้าหลักทรัพย์และสัญญาซื้อขายล่วงหน้าจะขึ้นกับสภาวะตลาด
สำหรับการลงทุนในสัญญาซื้อขายล่วงหน้า บริษัทฯ ได้ทำหน้าที่เป็นผู้ดูแลสภาพคล่อง (Market
Maker) ของตลาดอนุพันธ์ นอกเหนือจากการลงทุนเพื่อบริษัทฯ

นโยบายการควบคุมดูแลการลงทุน

คณะกรรมการบริษัท ทรีนีตี้ วัฒนา จำกัด (มหาชน)
จะเป็นผู้อนุมัติวงเงินลงทุนของบริษัทและบริษัทในกลุ่ม
รวมทั้งอนุมัติระเบียบวิธีปฏิบัติและการบริหารความเสี่ยงเกี่ยวกับการลงทุน
นอกจากนั้นได้แต่งตั้งคณะกรรมการพิจารณาการลงทุน
เพื่อควบคุมดูแลการลงทุนให้เป็นไปตามระเบียบและขั้นตอนปฏิบัติที่ได้รับอนุมัติ
และควบคุมกำกับดูแลความเสี่ยงในการลงทุนให้เหมาะสม
รวมถึงการพิจารณาอนุมัติกรอบการลงทุนของผู้ดูแลบัญชีเงินลงทุนของบริษัท
(โปรดดูรายละเอียดในส่วนที่ 2 ข้อ 9 หัวข้อคณะกรรมการพิจารณาการลงทุน)
และจัดให้มีฝ่ายบริหารความเสี่ยงและข้อมูลการจัดการ
ซึ่งทำหน้าที่ติดตามควบคุมให้มีการรายงานและแก้ไขกรณีที่การลงทุนไม่อยู่ในกรอบที่ได้รับการอนุมัติ

นโยบายการตั้งสำรองค่าเผื่อการด้อยค่าของเงินลงทุน

บริษัทหลักทรัพย์ ทรีนีตี้ จำกัด
มีนโยบายการบันทึกเงินลงทุนและการตั้งสำรองค่าเผื่อการด้อยค่าตามหลักเกณฑ์ของสำนักงาน
ก.ล.ต. และเกณฑ์ของบริษัท ทรีนีตี้ วัฒนา จำกัด (มหาชน)

  4) การเป็นที่ปรึกษาการลงทุน

บริษัทฯ ให้บริการด้านที่ปรึกษาการลงทุนควบคู่กับการให้บริการนายหน้าซื้อขายหลักทรัพย์
โดยจะทำหน้าที่ในการให้คำแนะนำเกี่ยวกับการลงทุนซื้อขายหลักทรัพย์ให้กับลูกค้า ปัจจุบันบริษัทฯ
ยังไม่มีการคิดค่าธรรมเนียมในการให้คำปรึกษาการลงทุนแต่อย่างใด บริษัทฯ
ได้รับความเห็นชอบระบบงานที่ปรึกษาการลงทุนแล้วตั้งแต่เมื่อวันที่ 5 พฤศจิกายน 2546 ดังนั้น
บริษัทฯ สามารถให้คำแนะนำผ่านสื่อต่างๆได้ ในฐานะที่ปรึกษาการลงทุน

  5) การจัดจำหน่ายหลักทรัพย์

บริษัทหลักทรัพย์ ทรีนีตี้ จำกัด
มีการให้บริการด้านการจัดจำหน่ายและรับประกันการจัดจำหน่ายหลักทรัพย์แก่บริษัทต่างๆที่ประสงค์จะเสนอขายหลักทรัพย์ทั้งตราสารหนี้และตราสารทุน
โดยมีเจ้าหน้าที่ที่ผ่านการทดสอบความรู้ของการเป็นที่ปรึกษาทางการเงินของสำนักงาน ก.ล.ต.
และมีคุณสมบัติเป็นผู้ควบคุมการปฏิบัติงาน ก่อนที่บริษัทฯจะรับเป็นผู้จัดจำหน่ายหลักทรัพย์รายใด
จะต้องผ่านการพิจารณาและวิเคราะห์รายละเอียดเกี่ยวกับหลักทรัพย์ ราคาเสนอขาย สภาวะตลาด
และทดสอบความต้องการของลูกค้าและผู้ลงทุน จากนั้นจึงนำเสนอผู้มีอำนาจอนุมัติตามลำดับชั้น เช่น
ผู้บริหารฝ่าย กรรมการอำนวยการ คณะกรรมการจัดการการรับประกันการจัดจำหน่าย

  6) การให้บริการยืมและให้ยืมหลักทรัพย์

เดือนมกราคม 2548 บริษัทหลักทรัพย์ ทรีนีตี้ จำกัด
ได้รับใบอนุญาตประกอบธุรกิจยืมและให้ยืมหลักทรัพย์
โดยมีขอบเขตจำกัดเฉพาะการยืมและให้ยืมหลักทรัพย์เพื่อส่งมอบหลักทรัพย์ที่จัดสรรเกินจำนวนในการจัดจำหน่ายหลักทรัพย์

ต่อมาเมื่อวันที่ 28 พฤศจิกายน 2551 บริษัทฯ
ได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์ให้สามารถดำเนินธุรกิจการยืมและให้ยืมหลักทรัพย์เต็มรูปแบบ
โดยสามารถเป็นตัวแทนของผู้ยืมและผู้ให้ยืม หรือเป็นคู่สัญญาในการยืมและให้ยืมหลักทรัพย์กับลูกค้าได้

บริษัทฯ ได้เปิดให้บริการกับลูกค้าในเดือนมกราคม 2552
ก่อนการดำเนินการเพื่อให้บริการยืมและให้ยืมหลักทรัพย์ บริษัทฯ
จะวิเคราะห์ความเสี่ยงของคู่สัญญาให้แน่ใจว่าในการยืมและให้ยืมดังกล่าว
คู่สัญญาสามารถส่งมอบหลักทรัพย์ให้บริษัทฯ ได้ และบริษัทฯ
จะต้องดำรงหลักประกันให้แก่ผู้ให้ยืมตลอดระยะเวลาที่ยืมตามที่สำนักงาน ก.ล.ต. กำหนด
รวมทั้งจัดเตรียมหลักทรัพย์เพื่อคืนให้ผู้ให้ยืมได้ตามกำหนดเวลาอย่างครบถ้วน

ณ สิ้นปี 2553 มีลูกค้าเปิดบัญชีเพื่อธุรกรรมการยืมและให้ยืมหลักทรัพย์จำนวน 113 ราย

  7) การเป็นที่ปรึกษาทางการเงิน

ปัจจุบันบริษัทหลักทรัพย์ ทรีนีตี้ จำกัด
ได้รับความเห็นชอบให้ดำเนินธุรกิจการเป็นที่ปรึกษาทางการเงินตามขอบเขตที่สำนักงานคณะกรรมการกำกับหลักทรัพย์และตลาดหลักทรัพย์กำหนดเป็นระยะเวลา
5 ปี โดยจะสิ้นสุดในวันที่ 7 สิงหาคม 2555 ปัจจุบันบริษัทฯ
มีบุคลากรที่มีประสบการณ์และมีความรู้ความสามารถในงานด้านวาณิชธนกิจจำนวน 10 คน
ซึ่งในจำนวนนี้มีคุณสมบัติเป็นผู้ควบคุมการปฏิบัติงานจำนวน 4 คน

นอกจากนี้ บริษัทฯ ยังได้จดทะเบียนเป็นที่ปรึกษาประเภท ก
กับศูนย์ข้อมูลที่ปรึกษาของกระทรวงการคลัง
เพื่อให้บริการในฐานะปรึกษาสาขาการเงินให้แก่หน่วยงานต่างๆ ทั้งภาครัฐและเอกชน
รายละเอียดของบริการที่ปรึกษาทางการเงินสามารถดูได้จากหัวข้อ ค) บริษัท ทรีนีตี้ แอ๊ดไวซอรี่
2001 จำกัด

  8) การจัดการกองทุนส่วนบุคคล

บริษัทหลักทรัพย์ ทรีนีตี้ จำกัด ได้รับใบอนุญาตประกอบธุรกิจจัดการกองทุนส่วนบุคคลในเดือนสิงหาคม
2548 และเริ่มประกอบธุรกิจในเดือนพฤศจิกายน 2548 โดยบริษัทฯ จัดให้มีระบบงานที่มีความพร้อม
มีการแบ่งแยกหน้าที่ระหว่างผู้จัดการกองทุน และฝ่ายปฏิบัติการที่ชัดเจนและเหมาะสม
โดยฝ่ายปฏิบัติการจะเป็นผู้ดูแลและติดต่อกับผู้รับฝากทรัพย์สิน รวมทั้งตรวจสอบรายการ
จัดทำรายงาน และกระทบยอดทรัพย์สินกับผู้รับฝากทรัพย์สิน ในการควบคุมดูแลการลงทุน
คณะกรรมการบริษัทฯ
ได้มอบหมายให้คณะกรรมการจัดการกองทุนส่วนบุคคลเป็นผู้ดูแลและกำหนดกรอบการลงทุนที่เหมาะสม
รวมทั้งประเมินผลการลงทุนในภาพรวมเพื่อให้คำแนะนำการลงทุนที่เหมาะสม
(โปรดดูรายละเอียดในส่วนที่ 2 ข้อ 9 หัวข้อคณะกรรมการจัดการกองทุน)

ณ วันที่ 31 ธันวาคม 2553 บริษัทฯ มีลูกค้าที่ใช้บริการการจัดการกองทุนส่วนบุคคลจำนวน 52 ราย
โดยมีมูลค่าสินทรัพย์สุทธิรวมเพิ่มขึ้นจาก 320 ล้านบาทเมื่อสิ้นปี 2552 เป็น 638 ล้านบาท ณ สิ้นปี
2553

  9) การเป็นตัวแทนซื้อขายสัญญาซื้อขายล่วงหน้า

บริษัทหลักทรัพย์ ทรีนีตี้ จำกัด
ได้รับใบอนุญาตประกอบธุรกิจการเป็นตัวแทนซื้อขายสัญญาซื้อขายล่วงหน้าเมื่อวันที่ 31 กรกฎาคม
2551 และรับโอนธุรกิจจากบริษัท ทรีนีตี้ โพลาริส ฟิวเจอร์ส จำกัด เมื่อวันที่ 1 ธันวาคม 2551
เพื่อให้เกิดความคล่องตัวในการดำเนินธุรกิจมากขึ้น

บริษัททรีนีตี้ โพลาริส ฟิวเจอร์ส จำกัด และบริษัทฯ มีส่วนแบ่งตลาดมูลค่าการซื้อขายหลักทรัพย์ในปี
2551 ปี 2552 และปี 2553 ดังนี้

ตารางแสดงส่วนแบ่งตลาดปริมาณฯ และมูลค่าการซื้อขายสัญญาซื้อขายล่วงหน้า

+------------------------+--------+--------+--------+--------+--------+
|                        | ปี 2551 |        | ปี 2552 |        | ปี 2553 |
+------------------------+--------+--------+--------+--------+--------+
|                        | ปริมาณ  | มูลค่า*  | ปริมาณ  | มูลค่า*  | ปริมาณ  |
|                        | (สัญญา) |        | (สัญญา) |        | (สัญญา) |
|                        |        | (ล     |        | (ล     |        |
|                        |        | ้านบาท) |        | ้านบาท) |        |
+------------------------+--------+--------+--------+--------+--------+
| ตลาดอนุพันธ์              | 2,1    | 9      | 3,0    | 1,3    | 4,5    |
|                        | 48,620 | 37,782 | 75,318 | 34,318 | 19,436 |
+------------------------+--------+--------+--------+--------+--------+
| บริษัทหลักทรัพย์ ทรีนีตี้จำกัด   | 5      | 2      | 4      | 1      | 5      |
|                        | 36,492 | 44,829 | 58,912 | 77,755 | 51,623 |
+------------------------+--------+--------+--------+--------+--------+
| ส่วนแบ่งตลาดของบริษัท      | 12.48  | 13.05  | 7.46   | 6.66   | 6.10   |
| (ร้อยละ)                |        |        |        |        |        |
+------------------------+--------+--------+--------+--------+--------+

ที่มา : บริษัท ตลาดอนุพันธ์ (ประเทศไทย) จำกัด (มหาชน)

* มูลค่า = [ราคา * ตัวคูณดัชนี * ปริมาณการซื้อขาย], ราคาออปชั่น = พรีเมี่ยม (ตั้งแต่ปี
2553 เป็นต้นไป ตลาดอนุพันธ์ยกเลิกการรายงานมูลค่าการซื้อขาย)

ตารางแสดงปริมาณการซื้อขายของตลาดอนุพันธ์ แยกตามประเภทผลิตภัณฑ์

  --------------------- ------------ ----------- ----------- -------- ----------- -------- ----------- --------
  ปริมาณการซื้อขาย(สัญญา)                            ปี 2551               ปี 2552               ปี 2553      

                                                 จำนวนสัญญา   ร้อยละ    จำนวนสัญญา   ร้อยละ    จำนวนสัญญา   ร้อยละ

                        ฟิวเจอร์ส                  2,102,936   97.87%   2,979,814   96.89%   4,412,119   97.63%

                        - ทองคำ                  -           -        311,591     10.13%   971,423     21.49%

                        - อัตราดอกเบี้ย             -           -        -           -        41          0.00%

                        - Single                 3,838       0.18%    145,758     4.74%    969,353     21.45%
                        Stock                                                                          

                        - SET50                  2,099,098   97.70%   2,522,465   82.02%   2,471,302   54.68%
                        Index                                                                          

                        ออปชั่น                    45,684      2.13%    95,504      3.11%    107,317     2.37%

                        - SET50                  45,684      2.13%    95,504      3.11%    107,317     2.37%
                        Index                                                                          

                                     - Call      21,229      0.99%    47,218      1.54%    55,166      1.22%

                                     - Put       24,455      1.14%    48,286      1.57%    52,151      1.15%

                        รวม (สัญญา)               2,148,620   100%     3,075,318   100%     4,519,436   100%
  --------------------- ------------ ----------- ----------- -------- ----------- -------- ----------- --------

ในปี 2553 ส่วนแบ่งการตลาดของบริษัทฯ ลดลงจากร้อยละ 7.46 ในปี 2552 เป็นร้อยละ 6.10
ในปี 2553 โดยเป็นอันดับ 4 ของปริมาณการซื้อขายรวมของตลาดอนุพันธ์
การเพิ่มขึ้นของปริมาณการซื้อขายของตลาดอนุพันธ์โดยหลักเกิดจากสัญญาซื้อขายล่วงหน้าที่อ้างอิงหุ้นรายตัว
(Single Stock Futures) และที่อ้างอิงทองคำ (Gold Futures)
ในขณะที่ปริมาณการซื้อขายสัญญาซื้อขายล่วงหน้าที่อ้างอิง SET50 ลดลง
ซึ่งลูกค้าของบริษัทส่วนใหญ่ซื้อขายสัญญาซื้อขายล่วงหน้าที่อ้างอิง SET50
จึงทำให้ส่วนแบ่งการตลาดลดลง

บริษัทฯ ให้บริการด้านตัวแทนซื้อขายสัญญาซื้อขายล่วงหน้ากับลูกค้า
โดยเน้นกลุ่มลูกค้าบุคคลธรรมดาเป็นหลัก ทั้งนี้บริษัทฯ ได้กำหนดนโยบายในการรับลูกค้า
การอนุมัติและการปรับวงเงินซื้อขายสัญญาซื้อขายล่วงหน้าให้ลูกค้า
รวมถึงนโยบายในการควบคุมและติดตามการซื้อขายสัญญาซื้อขายล่วงหน้าของลูกค้าเช่นเดียวกับการเป็นนายหน้าซื้อขายหลักทรัพย์
แต่โดยที่การซื้อขายสัญญาซื้อขายล่วงหน้ามีความเสี่ยงที่สูงกว่า บริษัทฯ
จึงจัดให้มีแบบสอบถามเพื่อให้เจ้าหน้าที่การตลาดใช้ในการพิจารณาและประเมินความรู้ความเข้าใจของลูกค้าเพิ่มเติม
รวมทั้งให้ลูกค้าลงนามในข้อชี้แจงสำหรับการเปิดบัญชีซื้อขายสัญญาซื้อขายล่วงหน้าก่อนดำเนินการและนำเสนอเพื่อขออนุมัติวงเงินตามขั้นตอนการเปิดบัญชี
ทั้งนี้การพิจารณาวงเงินให้ลูกค้าจะพิจารณาวงเงินรวมทุกประเภท สำหรับบัญชีที่มีกับบริษัทฯ

  10) การให้บริการงานสนับสนุนแก่บริษัทในกลุ่ม

บริษัทหลักทรัพย์ ทรีนีตี้ จำกัด ได้รับโอนหน่วยงานสนับสนุนทั้งหมดจากบริษัท ทรีนีตี้ อินฟอร์เมชั่น
จำกัด เพื่อให้บริการเกี่ยวกับด้านการเงินและบัญชี ตรวจสอบ คอมพิวเตอร์ และทรัพยากรบุคคล
รวมทั้งงานด้านธุรการอื่นๆ
รวมทั้งการตรวจสอบและดูแลการปฏิบัติงานภายในให้กับบริษัทในกลุ่มทั้งหมด โดยบริษัทฯ
ได้มีการทำสัญญาระหว่างกันดังนี้

สัญญา ระหว่าง บริษัทหลักทรัพย์ ทรีนีตี้ จำกัด กับ บริษัท ทรีนีตี้ แอ๊ดไวซอรี่ 2001 จำกัด

+--------------+-------------------------------------------------------+
| คู่สัญญา:       | บริษัทหลักทรัพย์ ทรีนีตี้ จำกัด : ผู้ให้บริการ                      |
|              |                                                       |
|              | บริษัท ทรีนีตี้ แอ๊ดไวซอรี่ 2001 จำกัด : ผู้รับบริการ               |
+--------------+-------------------------------------------------------+
| สัญญาจ้างบริการ | ขอบเขตการให้บริการ                                      |
| :            |                                                       |
|              | -   ให้บริการเกี่ยวกับการเงินและการบัญชี                      |
|              |                                                       |
|              | -   ให้บริการเกี่ยวกับการตรวจสอบและดูแลการปฏิบัติงานภายใน      |
|              |                                                       |
|              | -   ให้บริการเกี่ยวกับงานด้านทรัพยากรบุคคล และด้านธุรการ        |
|              |                                                       |
|              | -   ให้บริการเกี่ยวกับงานคอมพิวเตอร์                         |
|              |                                                       |
|              | อายุสัญญา 1 ปี และมีผลต่อเนื่องไปอีกคราวละ 1 ปี                |
|              | หากไม่มีการบอกเลิกสัญญา                                   |
|              |                                                       |
|              | ค่าธรรมเนียมปี 2553 จำนวน 600,000 บาท                    |
+--------------+-------------------------------------------------------+

สัญญา ระหว่าง บริษัทหลักทรัพย์ ทรีนีตี้ จำกัด กับ บริษัท ทรีนีตี้ วัฒนา จำกัด (มหาชน)

+--------------+-------------------------------------------------------+
| คู่สัญญา:       | บริษัทหลักทรัพย์ ทรีนีตี้ จำกัด : ผู้ให้บริการ                      |
|              |                                                       |
|              | บริษัท ทรีนีตี้ วัฒนา จำกัด (มหาชน) : ผู้รับบริการ                |
+--------------+-------------------------------------------------------+
| สัญญาจ้างบริการ | ขอบเขตการให้บริการ                                      |
| :            |                                                       |
|              | -   ให้บริการเกี่ยวกับการเงินและการบัญชี                      |
|              |                                                       |
|              | -   ให้บริการเกี่ยวกับการประชาสัมพันธ์ และงานธุรการ            |
|              |                                                       |
|              | -   ให้บริการเกี่ยวกับงานคอมพิวเตอร์                         |
|              |                                                       |
|              | อายุสัญญา 1 ปี และมีผลต่อเนื่องไปอีกคราวละ 1 ปี                |
|              | หากไม่มีการบอกเลิกสัญญา                                   |
|              |                                                       |
|              | ค่าธรรมเนียมปี 2553 จำนวน 600,000 บาท                    |
+--------------+-------------------------------------------------------+

ค) บริษัท ทรีนีตี้ แอ๊ดไวซอรี่ 2001 จำกัด

บริษัท ทรีนีตี้ แอ๊ดไวซอรี่ 2001 จำกัด ดำเนินธุรกิจด้านที่ปรึกษาทางการเงิน
และงานด้านวาณิชธนกิจ โดยบริษัทฯ
ได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์ให้ดำเนินการเป็นที่ปรึกษาทางการเงินตามขอบเขตที่สำนักงานคณะกรรมการกำกับหลักทรัพย์และตลาดหลักทรัพย์กำหนดเป็นระยะเวลา
5 ปี โดยจะสิ้นสุดความเห็นชอบในวันที่ 21 พฤษภาคม 2554 ปัจจุบันบริษัทฯ
มีบุคลากรที่มีประสบการณ์และมีความรู้ความสามารถในงานด้านวาณิชธนกิจจำนวน 1 คน
และมีคุณสมบัติเป็นผู้ควบคุมการปฏิบัติงาน ในการให้บริการ
บริษัทจะปฏิบัติงานร่วมกับทีมงานวานิชธนกิจที่สังกัดบริษัทหลักทรัพย์ ทรีนีตี้ จำกัด
โดยมีการให้บริการที่ปรึกษาทางการเงินหลากหลายรูปแบบ ได้แก่
ที่ปรึกษาทางการเงินในการออกและเสนอขายหลักทรัพย์
การนำหลักทรัพย์เข้าจดทะเบียนในตลาดหลักทรัพย์แห่งประเทศไทย
ที่ปรึกษาในการซื้อหรือควบกิจการ (Merger & Acquisitions)
ที่ปรึกษาและตัวกลางในการจัดหาผู้ร่วมทุน
ที่ปรึกษาทางการเงินในโครงการแปลงสินทรัพย์เป็นหลักทรัพย์
ที่ปรึกษาในการปรับโครงสร้างบริษัทและจัดหาแหล่งเงินทุน ที่ปรึกษาในการประเมินมูลค่าหุ้น
รวมทั้งเป็นที่ปรึกษาในการให้คำแนะนำด้านต่างๆที่เกี่ยวกับตลาดเงิน
ตลาดทุนและภาวะเศรษฐกิจอุตสาหกรรมโดยรวม
ตลอดจนการให้คำแนะนำเกี่ยวกับกฎระเบียบที่เกี่ยวข้องกับสำนักงานคณะกรรมการกำกับหลักทรัพย์และตลาดหลักทรัพย์และตลาดหลักทรัพย์แห่งประเทศไทย
และหน่วยงานอื่นๆ ที่เกี่ยวข้อง

ทั้งนี้ในการให้บริการที่ปรึกษาทางการเงินจะมุ่งเน้นที่จะให้บริการที่มีประสิทธิภาพ
และเสนอรูปแบบการบริการที่เอื้อประโยชน์สูงสุดให้กับลูกค้า
รวมทั้งการสร้างโอกาสในการเสนอบริการที่ต่อเนื่องให้กับลูกค้าเพื่อเป็นการรักษาฐานลูกค้าให้กลับมาใช้บริการของบริษัทฯ
อีกในอนาคต

นอกจากนี้ บริษัทฯ ยังได้จดทะเบียนเป็นที่ปรึกษาประเภท ก
กับศูนย์ข้อมูลที่ปรึกษาของกระทรวงการคลัง
เพื่อให้บริการในฐานะปรึกษาสาขาการเงินให้แก่หน่วยงานต่างๆ ทั้งภาครัฐและเอกชน

ง) บริษัท ทรีนีตี้ อินฟอร์เมชั่น จำกัด

บริษัท ทรีนีตี้ อินฟอร์เมชั่น จำกัด เป็นบริษัทที่ลงทุนในบริษัทร่วม ได้แก่ บริษัท แอสเซท แบค
โฮลดิ้งส์ จำกัด โดยการเข้าถือหุ้นในบริษัทดังกล่าว ในสัดส่วนการถือหุ้นร้อยละ 49.95 บริษัท
แอสเซท แบค โฮลดิ้งส์
จำกัดมีวัตถุประสงค์การจัดตั้งหลักเพื่อดำเนินธุรกิจในการลงทุนในบริษัทที่ทำหน้าที่เกี่ยวข้องกับการแปลงสินทรัพย์เป็นหลักทรัพย์ให้แก่บริษัทอื่น
(Securitization) (รายละเอียดเงินลงทุนตามหัวข้อ 5.6
เรื่องนโยบายการลงทุนในบริษัทย่อยและบริษัทร่วมและการควบคุมดูแลบริษัทย่อยและบริษัทร่วม) ทั้งนี้
นโยบายเบื้องต้นในการแปลงสินทรัพย์เป็นหลักทรัพย์ได้แก่ 1)
สินทรัพย์ที่จะนำมาแปลงเป็นหลักทรัพย์จะต้องมีมูลค่าหลักประกันที่สูงกว่ามูลค่าหลักทรัพย์ 2)
มีการกันเงินสำรองเพียงพอเพื่อชำระต้นทุน และค่าใช้จ่ายของหลักทรัพย์ 3)
มีการจัดอันดับเครดิตตราสารโดยบริษัทจัดอันดับเครดิตก่อนที่จะเสนอขายต่อนักลงทุน 4)
มีสถาบันการเงินทำหน้าที่เพื่อสนับสนุนสภาพคล่องในการชำระคืนเงินต้นของหลักทรัพย์ รวมถึง 5)
จัดให้มีการทำ interest rate swap
เพื่อประกันความเสี่ยงที่เกิดขึ้นจากความผันผวนของอัตราดอกเบี้ยจ่ายของหลักทรัพย์ ทั้งนี้ ปัจจุบัน
หลักทรัพย์จากการแปลงสินทรัพย์ดังกล่าว ได้แก่ หุ้นกู้ระยะยาว และหุ้นกู้ระยะสั้น

ด้วยนโยบายการแปลงสินทรัพย์เป็นหลักทรัพย์ดังกล่าวข้างต้น กลุ่มบริษัท แอสเซท แบค โฮลดิ้งส์
จำกัดมีการคุ้มครองป้องกันความเสี่ยงด้านสภาพคล่องของหลักทรัพย์
โดยการรับชำระหนี้ของสินทรัพย์ซึ่งมีจำนวนสูงกว่าหลักทรัพย์ที่ออกเสนอขาย
และมีการสนับสนุนสภาพคล่องโดยสถาบันการเงินดังกล่าว ดังนั้น จึงไม่ทำให้บริษัทฯ
มีความเสี่ยงจากธุรกรรมดังกล่าว

3.2 การตลาดและภาวะการแข่งขัน

3.2.1 ภาวะตลาดและการแข่งขันในธุรกิจหลักทรัพย์

มูลค่าการซื้อขายหลักทรัพย์เฉลี่ยต่อวันในปี 2553 มีจำนวน 29,066 ล้านบาท
เพิ่มขึ้นในอัตราร้อยละ 59.47เมื่อเทียบกับมูลค่าการซื้อขายเฉลี่ยต่อวันในปี 2552
นับเป็นมูลค่าการซื้อขายหลักทรัพย์เฉลี่ยที่สูงสุดตั้งแต่ก่อตั้งตลาดหลักทรัพย์แห่งประเทศไทยขึ้นมาในปี
2518 โดยดัชนีตลาดหลักทรัพย์ (SET Index) เพิ่มขึ้นจาก 734.54 จุด ณ วันทำการสุดท้ายของปี
2552 เป็น 1,032.76 จุด ณ วันทำการสุดท้ายของปี 2553 หรือเพิ่มขึ้นในอัตราร้อยละ 40.59
ทั้งนี้เมื่อพิจารณาการซื้อขายหลักทรัพย์ (รวม SET และ MAI) แยกตามประเภทนักลงทุนพบว่าในปี
2553 บทบาทของนักลงทุนทั่วไปในประเทศเพิ่มขึ้นเล็กน้อย
โดยมีสัดส่วนของมูลค่าการซื้อขายหลักทรัพย์สูงถึงร้อยละ 62
ของมูลค่าซื้อขายทั้งหมดและเป็นผู้ขายสุทธิ 65,516 ล้านบาท เพิ่มขึ้นจากปี 2552 ที่ขายสุทธิ
37,027 ล้านบาท

ขณะที่นักลงทุนต่างประเทศมีสัดส่วนมูลค่าการซื้อขายลดลง เป็นร้อยละ 18.4 ในปี 2553
จากร้อยละ 19.44 ในปี 2552 โดยมีสถานะเป็นผู้ซื้อสุทธิ 81,415 ล้านบาท เทียบกับปี 2552
ที่นักลงทุนต่างประเทศเป็นผู้ซื้อสุทธิ 38,013 ล้านบาท
ขณะที่มูลค่าการซื้อขายในส่วนของบัญชีบริษัทหลักทรัพย์ (Proprietary Trading)
และของสถาบันในประเทศ ค่อนข้างคงที่ โดยมีสัดส่วนมูลค่าซื้อขายที่ร้อยละ 12.0 และ 7.6
ตามลำดับ

ปัจจุบันมีบริษัทที่ได้รับใบอนุญาตเป็นนายหน้าซื้อขายหลักทรัพย์จำนวนมากถึง 35 บริษัท โดยในปี
2553 ที่ผ่านมาการเพิ่มขึ้นของสัดส่วนลูกค้ารายย่อยในประเทศ
ทำให้ส่วนแบ่งการตลาดของบริษัทหลักทรัพย์ที่มีฐานลูกค้าส่วนใหญ่เป็นลูกค้ารายย่อยในประเทศ
ปรับตัวเพิ่มขึ้นอย่างเห็นได้ชัด ขณะที่บริษัทหลักทรัพย์ที่มีฐานลูกค้าต่างชาติส่วนแบ่งการตลาดปรับลดลง
ในขณะที่บริษัทหลักทรัพย์ขนาดเล็กจะเป็นผู้สูญเสียส่วนแบ่งการตลาดให้กับบริษัทขนาดใหญ่

ตารางสรุปภาวะหลักทรัพย์

  --------------------------------------------------------------------------
                                         2551        2552        2553
  -------------------------------------- ----------- ----------- -----------
  ดัชนีตลาดหลักทรัพย์ (จุด)                    450         735         1,033

  มูลค่าหลักทรัพย์ตามราคาตลาด (ล้านบาท)        3,568,223   5,912,231   8,389,812

  มูลค่าการซื้อขายหลักทรัพย์รวม (ล้านบาท)        3,981,230   4,428,979   7,033,974

  มูลค่าการซื้อขายหลักทรัพย์เฉลี่ยต่อวัน (ล้านบาท)   16,118      18,226      29,066

  อัตราเงินปันผลตอบแทน (ร้อยละ)              6.57        3.65        2.92

  อัตราส่วนราคาปิดต่อกำไรต่อหุ้น (เท่า)          7.01        25.56       15.35

  จำนวนบริษัทจดทะเบียน (บริษัท)               525         535         540

  จำนวนบริษัทจดทะเบียนใหม่ (IPO) (บริษัท) *    12          17          11

  มูลค่าตลาดบริษัทจดทะเบียนใหม่ (IPO)          71,011      11,608      12,588
  (ล้านบาท) * **                                                  
  --------------------------------------------------------------------------

  * จำนวนและมูลค่าของบริษัทจดทะเบียนใหม่ ในตลาดหลักทรัพย์แห่งประเทศไทย
  และตลาดหลักทรัพย์ MAI

  ** มูลค่าตลาดที่จัดจำหน่ายต่อประชาชนคำนวณจากราคา IPO
  ซึ่งรวมมูลค่ากองทุนอสังหาริมทรัพย์จดทะเบียนใหม่

  ที่มา : ตลาดหลักทรัพย์แห่งประเทศไทย

ตารางแสดงมูลค่าซื้อขายของตลาดหลักทรัพย์แยกตามประเภทของนักลงทุน

หน่วย : ล้านบาท

  -----------------------------------------------------------------------------------
  ประเภทนักลงทุน     ปี 2551                ปี 2552                ปี 2553       
  ---------------- ----------- --------- ----------- --------- ------------ ---------
                   มูลค่าซื้อขาย   ร้อยละ     มูลค่าซื้อขาย   ร้อยละ     มูลค่าซื้อขาย    ร้อยละ

  สถาบันในประเทศ    560,376     7.04%     590,330     6.66%     1,067,181    7.59%

  บัญชีบริษัทหลักทรัพย์   783,739     9.84%     1,144,938   12.93%    1,691,390    12.02%

  ต่างประเทศ        2,319,423   29.13%    1,721,757   19.44%    2,588,294    18.40%

  รายย่อยในประเทศ   4,298,922   53.99%    5,400,934   60.97%    8,721,029    61.99%

  รวม              7,962,460   100.00%   8,857,958   100.00%   14,067,895   100.00%
  -----------------------------------------------------------------------------------

มูลค่าการซื้อขายหลักทรัพย์และส่วนแบ่งตลาดของบริษัทสมาชิกในปี 2552 และ ปี 2553

  -------------------------------------------------------------------------------------------------
               ปี 2552                                           ปี 2553                  
  ------------ ---------------------- ------------ ------------ ---------------------- ------------
  บริษัท         มูลค่าการซื้อขาย(ล้านบาท)   ส่วนแบ่งตลาด   บริษัท         มูลค่าการซื้อขาย(ล้านบาท)   ส่วนแบ่งตลาด
                                      (ร้อยละ)                                          (ร้อยละ)

  KIMENG       922,859                10.68%       KIMENG       1,579,680.54           12.76%

  ASP          493,029                5.71%        CGS          735,436.72             5.94%

  KTZ          472,494                5.47%        ASP          650,854.81             5.26%

  PST          441,288                5.11%        KGI          575,663.52             4.65%

  CGS          417,361                4.83%        PST          570,889.62             4.61%

  PHATRA       384,294                4.45%        KTZ          569,681.15             4.60%

  TNS          378,114                4.38%        FSS          560,482.04             4.53%

  BLS          352,289                4.08%        TNS          557,730.32             4.51%

  KGI          335,534                3.88%        BLS          540,634.09             4.37%

  CS           290,219                3.36%        PHATRA       519,502.89             4.20%

  AYS          284,388                3.29%        CS           495,654.47             4.00%

  BFITSEC      258,621                2.99%        UBS          436,354.63             3.53%

  UBS          244,941                2.84%        KS           429,985.07             3.47%

  CNS          224,244                2.60%        SCBS         399,324.55             3.23%

  TSC          219,154                2.54%        TSC          332,580.49             2.69%

  SCBS         215,898                2.50%        UOBKHST      318,881.78             2.58%

  KS           206,777                2.39%        DBSV         313,204.79             2.53%

  GLOBLEX      196,515                2.27%        CNS          294,628.72             2.38%

  MACQ         189,460                2.19%        MACQ         275,293.02             2.22%

  FSS          186,085                2.15%        GLOBLEX      265,942.43             2.15%

  DBSV         173,836                2.01%        AYS          261,789.46             2.12%

  UOBKHST      172,811                2.00%        CLSA         231,558.85             1.87%

  AIRA         153,346                1.77%        KKS          186,823.27             1.51%

  CLSA         149,906                1.74%        SICSEC       183,257.16             1.48%

  KKS          135,984                1.57%        JPM          160,205.96             1.29%

  SICSEC       128,952                1.49%        BFITSEC      143,632.37             1.16%

  JPM          128,345                1.49%        TRINITY      140,380.91             1.13%

  ACLS         125,926                1.46%        AIRA         130,813.24             1.06%

  TRINITY      115,805                1.31%        CIMBS        114,625.38             0.93%

  SCIBS        111,406                1.29%        SCIBS        106,559.12             0.86%

  FES          91,762                 1.06%        US           103,552.20             0.84%

  ZMICO        89,536                 1.04%        FES          90,313.79              0.73%

  IVG          74,683                 0.86%        IVG          76,749.96              0.62%

  MERCHANT     71,196                 0.82%        ACLS         19,799.71              0.16%

  FINANSA      68,022                 0.79%        MERCHANT     4,038.01               0.03%

  US           66,736                 0.77%                                            

  CIMBS        62,094                 0.72%                                            

  CIMB-GK      8,387                  0.10%                                            
  -------------------------------------------------------------------------------------------------

หมายเหตุ:
ข้อมูลการซื้อขายของบัญชีบริษัทหลักทรัพย์ไม่นับรวมในการคำนวณส่วนแบ่งการตลาดตั้งแต่เดือนพฤศจิกายน
2552 เป็นต้นมา

ที่มา : ตลาดหลักทรัพย์แห่งประเทศไทย

การลดลงของส่วนแบ่งการตลาดของบริษัทหลักทรัพย์ ทรีนีตี้ จำกัดจากร้อยละ 1.31 เป็นร้อยละ
1.13 นั้นเป็นผลจากการคำนวณส่วนแบ่งการตลาดตามที่ตลาดหลักทรัพย์รายงานนั้น
ยกเลิกการรวมมูลค่าการซื้อขายของบัญชีเงินลงทุนของบริษัทหลักทรัพย์เมื่อเดือนพฤศจิกายน 2552
เป็นต้นมา อย่างไรก็ตาม หากรวมมูลค่าการซื้อขายของบัญชีเงินลงทุนของบริษัทฯ
ส่วนแบ่งการตลาดของบริษัทฯจะลดลงเล็กน้อยจากร้อยละ 1.31 เป็นร้อยละ 1.27
ในส่วนของลูกค้ามีปริมาณการซื้อขายเพิ่มขึ้นเมื่อเทียบกับปี 2552
สำหรับกลุ่มลูกค้าเป้าหมายของบริษัทฯ นั้น เป็นลูกค้ารายย่อยซึ่งเป็นบุคคลธรรมดาและนิติบุคคลทั่วไป
ในปี 2553 กลุ่มลูกค้าดังกล่าวเป็นฐานลูกค้าหลักของบริษัทฯ โดยมีมูลค่าการซื้อขายเพิ่มขึ้นจากปี
2552 คิดเป็นร้อยละ 37.36 ในขณะที่บัญชีเงินลงทุนของบริษัทฯ มีการซื้อขายเพิ่มขึ้นร้อยละ
176.46 โดยลูกค้าของบริษัทฯ จะซื้อขายหลักทรัพย์ด้วยเงินสดคิดเป็นสัดส่วนร้อยละ 81.68
และซื้อขายด้วยบัญชีเครดิตบาลานซ์ในสัดส่วนร้อยละ 5.88
สำหรับการซื้อขายหลักทรัพย์ผ่านบัญชีอินเทอร์เน็ต ก็มีสัดส่วนร้อยละ 12.44 ทั้งนี้
ในช่วงที่ผ่านมาบริษัทฯ ไม่มีการพึ่งพิงลูกค้ารายใดรายหนึ่งเกิน 10% ของรายได้รวม

ตารางแสดงมูลค่าซื้อขายของลูกค้าแยกตามประเภทของลูกค้า

หน่วย : ล้านบาท

  -----------------------------------------------------------------------------------
  ประเภทลูกค้า       ปี 2551                 ปี 2552                ปี 2553       
  ---------------- ------------ --------- ------------ -------- ------------ --------
                   มูลค่าซื้อขาย    ร้อยละ     มูลค่าซื้อขาย    ร้อยละ    มูลค่าซื้อขาย    ร้อยละ

  รายย่อยในประเทศ   82,228.14    46.27     86,453.83    74.65    118,755.78   66.65

  สถาบันในประเทศ    9,174.21     5.16      14,864.90    12.84    19,003.29    10.67

  ลูกค้าต่างประเทศ    404.17       0.23      800.23       0.69     2,579.18     1.45

  อื่นๆ              85,916.48    48.34     13,685.86    11.82    37,836.57    21.24

  รวม              177,723.00   100.00    115,804.82   100.00   178,174.82   100.00
  -----------------------------------------------------------------------------------

หมายเหตุ : อื่น ๆ หมายถึง บัญชีซื้อขายของบริษัทหลักทรัพย์ ทรีนีตี้ จำกัด

ตารางแสดงมูลค่าซื้อขายของลูกค้าแยกตามประเภทบัญชี

หน่วย : ล้านบาท

  ----------------------------------------------------------------------------------
  ประเภทบัญชี        ปี 2551                ปี 2552                ปี 2553       
  ---------------- ------------ -------- ------------ -------- ------------ --------
                   มูลค่าซื้อขาย    ร้อยละ    มูลค่าซื้อขาย    ร้อยละ    มูลค่าซื้อขาย    ร้อยละ

  บัญชีเงินสด         161,970.50   91.14    95,485.53    82.45    145,527.47   81.68

  บัญชีเครดิตบาลานซ์   7,095.58     3.99     8,727.98     7.54     10,473.53    5.88

  บัญชีอินเทอร์เน็ต     8,656.92     4.87     11,591.31    10.01    22,173.82    12.44

  รวม              177,723.00   100.00   115,804.82   100.00   178,174.82   100.00
  ----------------------------------------------------------------------------------

ผลงานที่สำคัญด้านการจัดจำหน่ายและรับประกันการจัดจำหน่ายหลักทรัพย์ในปี 2552 และปี 2553
สรุปได้ดังนี้

ในปี 2552 ค่าธรรมเนียมจัดจำหน่ายหลักทรัพย์ลดลงเมื่อเปรียบเทียบกับปี 2551
เป็นผลจากภาวะตลาดที่มีความไม่แน่นอนสูง ทำให้บริษัทต่างๆ ชะลอการนำหลักทรัพย์เข้าจดทะเบียน
โดยบริษัทให้บริการเป็นผู้จัดการการจัดจำหน่ายตราสารหนี้จำนวน 1 บริษัท ได้แก่ บจ.ออสเปรย์
ซีรี่ส์ ทู ภายใต้โครงการแปลงสินทรัพย์เป็นหลักทรัพย์ของการเคหะแห่งชาติ

ในปี 2553 บริษัทได้ค่าธรรมเนียมจากการจัดจำหน่ายหลักทรัพย์ตราสารทุน จำนวน 1 บริษัท ให้แก่
บมจ. อาร์ ซี แอล โดยเป็นการออกและเสนอขายหุ้นสามัญเพิ่มทุนต่อบุคคลในวงจำกัด (PP)

ด้านธุรกิจจัดการกองทุนส่วนบุคคล สำนักงาน ก.ล.ต.
ได้ออกใบอนุญาตสำหรับการจัดการกองทุนส่วนบุคคลทั้งหมด 45 ใบอนุญาต
แต่ด้วยการจัดตั้งหน่วยงาน บุคลากรที่จะดูแลลูกค้า และเงินกองทุนที่ค่อนข้างมีจำนวนจำกัด
รวมถึงระบบการติดตามการลงทุนเป็นการลงทุนที่ค่อนข้างสูง นอกจากนี้
หากองค์กรใดที่ไม่มีฐานลูกค้ามากเพียงพอ หรือไม่ได้เป็นบริษัทที่เป็นเครือข่ายของของธนาคาร
การจัดตั้งหน่วยงานใหม่เพื่อดูแลธุรกิจนี้จะเป็นไปค่อนข้างลำบาก
เพราะฐานลูกค้าส่วนใหญ่จะกระจุกตัวอยู่ที่ธนาคารใหญ่เพียงไม่กี่แห่ง ดังนั้น หากไม่มี economy of
scale จะไม่สามารถมีรายได้เพียงพอ หรืออาจใช้เวลากว่าจะมีรายได้ที่เพียงพอที่จะเป็นธุรกิจ
จึงทำให้ผู้ประกอบการหลายรายยุบหน่วยงาน หรือออกจากธุรกิจนี้ไป โดยโอนย้ายหน่วยงานนี้
เข้าไปอยู่กับบลจ. เป็นส่วนมาก ปัจจุบัน มีผู้ประกอบการที่ยังคง active อยู่ 26 ราย เป็นบลจ.
21 ราย และเป็นบริษัทหลักทรัพย์เพียง 5 ราย

แนวโน้มธุรกิจหลักทรัพย์ในปี 2554

โครงสร้างรายได้ของบริษัทหลักทรัพย์ประกอบไปด้วยรายได้ค่าธรรมเนียมซื้อขายหลักทรัพย์
(Brokerage) รายได้ค่าธรรมเนียมจากงานด้านวาณิชธนกิจ (Investment Banking)
กำไรจากการบริหารพอร์ตการลงทุน (Portfolio Investment)
และค่าธรรมเนียมจากการบริหารกองทุนส่วนบุคคล (Private Fund Management)
จากโครงสร้างรายได้ของบริษัทหลักทรัพย์ดังกล่าว
ทำให้ธุรกิจหลักทรัพย์เป็นธุรกิจที่เติบโตตามทิศทางของตลาดทุนเป็นหลัก

แนวโน้มของธุรกิจหลักทรัพย์มีความสัมพันธ์โดยตรงกับทิศทางของดัชนีตลาดหลักทรัพย์
และมูลค่าการซื้อขายหลักทรัพย์เฉลี่ยต่อวัน
จากสถิติในอดีตพบว่ามูลค่าการซื้อขายหลักทรัพย์รวมจะมีความสัมพันธ์ไปในทิศทางเดียวกับมูลค่าหลักทรัพย์ตามราคาตลาด
(Market capitalization) โดยมูลค่าการซื้อขายหลักทรัพย์รวมจะมีมูลค่าประมาณ 2 เท่า
ของมูลค่าหลักทรัพย์ตามราคาตลาด
ดังนั้นมูลค่าการซื้อขายเฉลี่ยต่อวันจะเพิ่มขึ้นเมื่อดัชนีตลาดหลักทรัพย์สูงขึ้นจากการปรับขึ้นของราคาหลักทรัพย์
และการเพิ่มบริษัทจดทะเบียนใหม่
ซึ่งทั้งสองปัจจัยจะส่งผลให้ขนาดของมูลค่าหลักทรัพย์ตามราคาตลาดสูงขึ้น อย่างไรก็ตามตั้งแต่ปี
2548 เป็นต้นมา มูลค่าการซื้อขายหลักทรัพย์รวมจะมีมูลค่าต่ำกว่า 2 เท่า
ของมูลค่าหลักทรัพย์ตามราคาตลาด
เนื่องจากความไม่มั่นคงของภาวะเศรษฐกิจการเมืองภายในประเทศ
กับการขาดความเชื่อมั่นในการลงทุนของนักลงทุน

สำหรับการระดมทุนในรูปตราสารทุนในปี 2553 พบว่า
มีมูลค่าเพิ่มขึ้นทั้งส่วนของการระดมทุนในตลาดแรกและตลาดรอง
จากภาวะเศรษฐกิจและภาวะตลาดหลักทรัพย์ที่ปรับดีขึ้น โดยมีมูลค่ารวม 90,355.6 ล้านบาท
เพิ่มขึ้นร้อยละ 156.8 จากปี 2552 โดยในปี 2553 มีบริษัทจดทะเบียนเข้าระดมทุนในตลาดแรก
(IPO) จำนวน 11 บริษัท (แยกเป็นของ SET จำนวน 4 บริษัท และ mai จำนวน 7 บริษัท)
และมีกองทุนอสังหาริมทรัพย์เข้าระดมทุนในตลาดแรกจำนวน 4 กองทุน คิดเป็นมูลค่าระดมทุนรวม
12,587.6 ล้านบาท เทียบกับปี 2552 ที่มีบริษัทเข้าจดทะเบียนจำนวน 17
บริษัทและมีกองทุนรวมอสังหาริมทรัพย์ 5 กองทุน คิดเป็นมูลค่าระดมทุนรวม 11,607.6 ล้านบาท

สำหรับการระดมทุนในตลาดรองของทั้ง SET และ MAI มีมูลค่ารวม 77,768.1 ล้านบาท
เพิ่มขึ้นร้อยละ 243 จากปี 2552 โดยกล่มอุตสาหกรรมที่มีการระดมทุนสูงสุด คือ
กลุ่มอสังหาริมทรัพย์และวัสดุก่อสร้าง มีมูลค่าระดมทุน 30,798.1
ล้านบาทซึ่งส่วนใหญ่เป็นการระดมทุนของบริษัท บีทีเอส กรุ๊ป โฮลดิ้งส์ จำกัด (มหาชน) (BTS)
รองลงมา คือ กลุ่มธุรกิจบริการมีมูลค่าระดมทุน 30,595.4 ล้านบาท
ซึ่งส่วนใหญ่เป็นการระดมทุนของบริษัทการบินไทย จำกัด (มหาชน) (THAI)

สำหรับแนวโน้มปี 2554
คาดว่าภาวะการลงทุนในตลาดหลักทรัพย์จะได้รับผลกระทบจากภาวะการไหลเข้า-ออกของเงินทุน
และภาวะเศรษฐกิจทั้งจากภายในและต่างประเทศ
โดยแม้ว่าภาพรวมการขยายตัวของเศรษฐกิจในประเทศจะยังคงไปต่อได้ดี
แต่ยังคงต้องจับตามองการฟื้นตัวของเศรษฐกิจสหรัฐ และปัญหาหนี้สาธารณะของประเทศในโซนยุโรป
ทิศทางการปรับขึ้นของอัตราดอกเบี้ยตามภาวะเงินเฟ้อที่เริ่มสูงขึ้น เป็นอีกปัจจัยที่ต้องจับตามมอง
นอกจากนี้ในปี 2554 จะมีการเลือกตั้งทั่วไปเกิดขึ้น
ซึ่งต้องจับตามองถึงเสถียรภาพทางการเมืองทั้งก่อนและหลังการเลือกตั้ง
รวมถึงปัญหาการเมืองกับประเทศเพื่อนบ้านที่เริ่มทวีความรุนแรงขึ้น อย่างไรก็ตาม
คาดว่าภาวะตลาดจะมีความผันผวนและมูลค่าการซื้อขายในช่วงครึ่งแรกของปีอาจเบาบางลงเมื่อเทียบกับปี
2553 แต่หากปัญหาการเมืองในประเทศและกับประเทศเพื่อนบ้านกลับมาอยู่ในภาวะปกติอีกครั้ง
และรัฐบาลสามารถเพิ่มความเชื่อมั่นของนักลงทุน
คาดว่าจะส่งผลให้ภาวะตลาดฯกลับมาดีขึ้นอีกครั้งในครึ่งปีหลัง

แนวโน้มการแข่งขัน

การเปลี่ยนโครงสร้างการคิดค่านายหน้าตามปริมาณการซื้อขายเป็นแบบขั้นบันไดเริ่มตั้งแต่วันที่ 1
มกราคม 2553 ทำให้ภาวการณ์แข่งขันของธุรกิจหลักทรัพย์ มีความรุนแรงมากขึ้นตั้งแต่ปี 2553
ที่ผ่านมา รวมถึงการเตรียมเปิดเสรีค่านายหน้าตั้งแต่วันที่ 1 มกราคม 2555
ทำให้บริษัทหลักทรัพย์แต่ละแห่งต้องมีการเตรียมความพร้อมด้วยการมุ่งเน้นคุณภาพการให้บริการ
ทั้งด้านการแนะนำการลงทุน และการให้บริการบทวิเคราะห์หลักทรัพย์ที่มีคุณภาพ
ตลอดจนเน้นความพยายามในการรักษาฐานกลุ่มลูกค้าซื้อขายหลักทรัพย์และขยายประเภทของสินค้าที่ลูกค้าน่าจะสนใจในการลงทุนให้กว้างขึ้นเพื่อเพิ่มโอกาส
เพิ่มความหลากหลายในกลยุทธ์ในการลงทุน และสามารถเพิ่มผลตอบแทนการลงทุนให้กับลูกค้า
นอกจากนี้ ยังมุ่งพัฒนาระบบงานภายในให้รองรับการแข่งขัน
พัฒนาขีดความสามารถในธุรกิจที่ปรึกษาทางการเงินและการจัดจำหน่ายและรับประกันการจำหน่ายหลักทรัพย์
การจัดการกองทุนส่วนบุคคล
และการเพิ่มประเภทผลิตภัณฑ์และการให้บริการทางการเงินในตลาดทุนควบคู่กับตลาดเงิน

ในส่วนของธุรกิจจัดการกองทุนส่วนบุคคล
เนื่องด้วยการคาดการณ์ผลประกอบการของบริษัทที่จดทะเบียนในตลาดหลักทรัพย์คาดว่าจะมีแนวโน้มรายได้ที่ดีกว่าปี
2553 และมีสภาพคล่องสูง ประกอบกับอัตราดอกเบี้ยอยู่ในระดับต่ำ
จึงเอื้ออำนวยทำให้ธุรกิจนี้เติบโตต่อไปได้ โดยที่ฐานลูกค้าจะเน้นไปที่ลูกค้าเฉพาะกลุ่ม high net
worth
สำหรับผู้ประกอบการรายเล็กที่ไม่มีฐานลูกค้าหรือส่วนแบ่งการตลาดที่เทียบเคียงกับธนาคารหรือบลจ.ในเครือของธนาคารขนาดใหญ่ได้
การหาลูกค้ารายใหม่ จะต้องสามารถแสดงผลงานการลงทุน หรือมี track record
ที่ดีอย่างสม่ำเสมอ
จึงจะสามารถจูงใจลูกค้าให้มีความสนใจในการใช้บริการกับผู้จัดการกองทุนที่ไม่ใช่เครือข่ายของธนาคาร
หรือเป็นบลจ.ที่มีชื่อเสียงได้

สำหรับบริษัทฯได้เริ่มธุรกิจนี้ ตั้งแต่ 5 ปีที่แล้ว และมีขนาดกองทุนที่เติบโตขึ้นมาโดยตลอด
จึงเป็นที่มั่นใจ และพิสูจน์ได้ว่ากองทุนที่บริหารจัดการโดยบล.ทรีนีตี้
สามารถให้อัตราผลตอบแทนเป็นที่พอใจของผู้ลงทุนได้เป็นอย่างดี

กลยุทธ์การแข่งขัน

บริษัทหลักทรัพย์ ทรีนีตี้ จำกัด
มีนโยบายที่จะทำธุรกิจนายหน้าซื้อขายหลักทรัพย์โดยกำหนดกลยุทธ์การแข่งขันเพื่อเพิ่มส่วนแบ่งการตลาดให้มากขึ้นในส่วนของลูกค้ารายย่อยในประเทศ
และขยายฐานลูกค้าในส่วนของนักลงทุนสถาบันให้มากขึ้น
โดยมุ่งเน้นพัฒนาในด้านการจัดให้มีระบบงานและให้บริการข้อมูลที่ถูกต้อง ครบถ้วน รวดเร็ว
และฉับไว
การพัฒนาบุคลากรด้านการตลาดให้มีความเชี่ยวชาญและมีคุณภาพในการนำเสนอทางเลือกการลงทุนในสินทรัพย์หลายประเภท
ได้แก่ หุ้น ตราสารหนี้ อนุพันธ์ เช่น Stock Futures, Gold Futures
รวมถึงการให้บริการที่สนับสนุนธุรกิจตัวแทนนายหน้า เช่น การยืมและให้ยืมหลักทรัพย์
(Securities Borrowing and Lending) การให้มีจุดขายในรูปแบบสาขาในกรุงเทพฯ
และเขตภูมิภาครวม 10 สาขา ครอบคลุมใน 10 จังหวัด การจัดการกองทุนส่วนบุคคล
การจัดจำหน่ายและรับประกันการจำหน่ายหลักทรัพย์ นอกจากนี้
บริษัทได้พัฒนาเครื่องมือที่ช่วยในการตัดสินใจลงทุนในชื่อ Smart Signal / Smart Port
โดยจัดอบรมให้ความรู้แก่พนักงาน และการสัมมนาให้ลูกค้า
การเพิ่มการให้บริการก่อนและหลังการขายผ่าน www.trinityquicktrade.com

3.2.2 ภาวะการแข่งขันธุรกิจที่ปรึกษาทางการเงิน

ในปี 2553 เป็นอีกปีที่ธุรกิจที่ปรึกษาทางการเงินอยู่ในภาวะซบเซาอย่างต่อเนื่อง
โดยเฉพาะจากปัญหาความไม่สงบทางการเมืองในช่วงครึ่งปีแรกโดยมีบริษัทจดทะเบียน/กองทุนอสังหาริมทรัพย์เข้าใหม่ในตลาดหลักทรัพย์แห่งประเทศไทย
(Stock Exchange of Thailand : SET) และ ตลาดหลักทรัพย์ใหม่ (Market for
Alternative Investment : MAI) จำนวนทั้งสิ้น 15 บริษัท/หลักทรัพย์ ลดลงจากปี 2552 ที่มี
22 บริษัท/หลักทรัพย์ แต่มูลค่าการระดมทุนในรูปตราสารทุนมีมูลค่า 90,356 ล้านบาท เพิ่มขึ้นจากปี
2552 ร้อยละ 156.8 ซึ่งส่วนใหญ่มาจากการระดมทุนในตลาดรองของบริษัท บีทีเอส กรุ๊ป โฮลดิ้งส์
จำกัด (มหาชน) (BTS) และบริษัทการบินไทย จำกัด (มหาชน) (THAI)

ผลงานด้านที่ปรึกษาทางการเงิน

ในปี 2552 บริษัทและฝ่ายวาณิชธนกิจ บริษัทหลักทรัพย์ ทรีนีตี้ จำกัด
ได้เป็นที่ปรึกษาทางการเงินให้กับ บริษัทบริหารสินทรัพย์ กรุงเทพพาณิชย์ จำกัด (BAM)
ในการศึกษาแผนธุรกิจ และเป็นที่ปรึกษาทางการเงินให้ผู้บริหารของ บริษัท ศุภาลัย จำกัด
(มหาชน) ในการเข้าซื้อหลักทรัพย์ของ บริษัท ศุภาลัย จำกัด (มหาชน)
โดยเป็นการทำคำเสนอซื้อหุ้นบางส่วน (Partial Tender Offer)
ซึ่งถือเป็นธุรกรรมแรกที่ปฏิบัติภายใต้ประกาศคณะกรรมการกำกับตลาดทุนที่ ทจ.3/2552 เรื่อง
“ข้อกำหนดพิเศษเกี่ยวกับการเข้าถือหลักทรัพย์เพื่อครอบงำกิจการ
เพื่อบรรเทาผลกระทบจากวิกฤตการเงินในต่างประเทศ”
นอกจากนี้ยังเป็นที่ปรึกษาทางการเงินในการประเมินมูลค่ากิจการและประเมินความเป็นไปได้ของโครงการลงทุนให้กับบริษัททั้งที่จดทะเบียน
และไม่ได้จดทะเบียนในตลาดหลักทรัพย์ฯ ในหลายอุตสาหกรรม เช่น
อุตสาหกรรมเทคโนโลยีสารสนเทศ เป็นต้น และยังเป็นที่ปรึกษาทางการเงินอิสระให้กับผู้ถือหุ้นของ
บริษัท สยามอุตสาหกรรมการเกษตร สับปะรดและอื่นๆ จำกัด (มหาชน)
โดยให้ความเห็นต่อคำเสนอซื้อหลักทรัพย์จาก บริษัท อุตสาหกรรมสับปะรดกระป๋องไทย จำกัด
และให้ความเห็นเกี่ยวกับการเพิกถอนหุ้นสามัญออกจากการเป็นหลักทรัพย์จดทะเบียนในตลาดหลักทรัพย์แห่งประเทศไทย
และเป็นที่ปรึกษาทางการเงินอิสระให้กับผู้ถือหุ้นของ บริษัท วีนิไทย จำกัด (มหาชน)
โดยให้ความเห็นต่อคำเสนอซื้อหลักทรัพย์จาก Solvay Chemicals and Plastics Holding
B.V.

ในปี 2553 บริษัทและฝ่ายวาณิชธนกิจ บริษัทหลักทรัพย์ ทรีนีตี้ จำกัด
ยังคงให้บริการในการเป็นที่ปรึกษาทางการเงินในรูปแบบที่หลากหลาย
ทั้งลักษณะของการให้คำปรึกษาและกลุ่มธุรกิจที่ให้คำปรึกษา อาทิเช่น
การเป็นที่ปรึกษาทางการเงินในการออกและเสนอขายหุ้นสามัญเพิ่มทุนให้กับผู้ถือหุ้นเดิม (RO)
และบุคคลในวงจำกัด (PP) ให้กับบริษัท อาร์ ซี แอล จำกัด (มหาชน)
การเป็นที่ปรึกษาทางการเงินในการประเมินมูลค่าหุ้นสามัญในเงินลงทุนของบริษัท ล็อกซเล่ย์ จำกัด
(มหาชน)
การเป็นที่ปรึกษาทางการเงินอิสระในการให้ความเห็นต่อรายการที่เกี่ยวโยงกันให้กับบริษัท
ไทยวาฟูดโปรดักส์ จำกัด (มหาชน)
และการเป็นที่ปรึกษาทางการเงินอิสระในการให้ความเห็นต่อคำเสนอซื้อให้กับบริษัท
ควอลิตี้คอนสตรัคชั่นโปรดัคส์ จำกัด (มหาชน) เป็นต้น

แนวโน้มการแข่งขัน 

สำหรับแนวโน้มภาวะการแข่งขันของธุรกิจด้านการเป็นที่ปรึกษาทางการเงิน
ปัจจุบันมีผู้ประกอบธุรกิจที่ปรึกษาทางการเงินกว่า 70 ราย ที่ได้รับความเห็นชอบจากสำนักงาน
ก.ล.ต. และกลุ่มที่รับงานอิสระอีกจำนวนหนึ่ง ทำให้ภาวะการแข่งขันสูงมาก บริษัทฯ
จึงคงมุ่งเน้นคุณภาพของงาน ประสบการณ์และความเชี่ยวชาญของทีมงาน เครือข่ายความสัมพันธ์
ความคิดริเริ่มในการนำเสนอรูปแบบตราสารทางการเงินใหม่ๆ

กลยุทธ์การแข่งขัน

บริษัท ทรีนีตี้ แอ๊ดไวซอรี่ 2001 จำกัด และฝ่ายวาณิชธนกิจ บริษัทหลักทรัพย์ทรีนีตี้ จำกัด
มีนโยบายเน้นการดูแลลูกค้าแบบครบวงจร โดยการสร้างความสัมพันธ์กับลูกค้าในลักษณะ
Corporate Client โดยดูแลติดตามและให้บริการที่ปรึกษาอย่างต่อเนื่องในทุกด้าน
ให้บริการที่ปรึกษาด้านการระดมทุนทั้งตราสารหนี้และตราสารทุน
การออกตราสารจากการแปลงสินทรัพย์เป็นหลักทรัพย์ รวมถึงการเป็นที่ปรึกษาในการควบรวมกิจการ
นอกจากนั้น บริษัทฯ มีนโยบายในการศึกษาและวิจัย สินค้า /
บริการใหม่เพื่อเป็นเครื่องมือทางการเงิน เช่น ตราสารอนุพันธ์
ในแนวทางเพื่อการลดความเสี่ยงของการบริหารต้นทุนของกิจการ บริษัทฯ
เชื่อว่าด้วยทีมงานที่มีคุณภาพ ประสบการณ์ และความเชี่ยวชาญในธุรกิจ บริษัทฯ
สามารถแข่งขันและให้บริการที่ดีกับลูกค้าได้

3.2.3 ภาวะตลาดและการแข่งขันในธุรกิจตัวแทนซื้อขายสัญญาซื้อขายล่วงหน้า

ภาวะการซื้อขายในตลาดอนุพันธ์ยังเติบโตอย่างต่อเนื่องในปี 2553 โดยมีปริมาณการซื้อขายทั้งสิ้น
4,519,436 สัญญา หรือเฉลี่ย 18,676 สัญญาต่อวัน เพิ่มขึ้นกว่าร้อยละ 46.24 จากปลายปี 2552
ซึ่งอยู่ที่ระดับ 12,771 สัญญาต่อวัน เพิ่มขึ้นถึง 22.74 เท่านับจากปี 2549
ซึ่งเป็นปีแรกที่เริ่มการซื้อขายในตลาดอนุพันธ์ หรือมีอัตราการเติบโตเฉลี่ยต่อปี (Compound
Annual Growth Rate: CAGR) เท่ากับร้อยละ 98.46 โดย SET50 Index Futures
ยังคงครองแชมป์ซื้อขายสูงสุดด้วยสัดส่วน 55 % รองลงมาได้แก่ Gold Futures และ Single
Stock Futures ในสัดส่วนใกล้เคียงกัน คือ ประมาณ 22 % เพิ่มขึ้นจากปี 2552
ซึ่งเป็นปีแรกที่เริ่มทำการซื้อขาย Gold Futures และ Single Stock Futures
ที่มีสัดส่วนร้อยละ 10.1 และร้อยละ 4.7 ตามลำดับ ขณะที่การซื้อขาย Options
ยังไม่ได้รับความนิยมมากนัก โดยมีสัดส่วนการซื้อขายเพียงร้อยละ 2.4 ลดลงเล็กน้อยจากปี 2552
ที่มีสัดส่วนการซื้อขายร้อยละ 3.1นอกจากนี้ ในปี 2553 ตลาด TFEX ยังมีการออกผลิตภัณฑ์ใหม่คือ
Interest Rate Futures แต่ยังไม่ค่อยได้รับความนิยมมากนัก

โดยปริมาณการซื้อขายสูงขึ้นค่อนข้างมากในตลาดอนุพันธ์ในปี 2553 ที่ผ่านมา
สืบเนื่องมาจากความเข้าใจของนักลงทุนในส่วนของผลิตภัณฑ์ที่เพิ่มขึ้น การเพิ่มขึ้นบัญชีบริษัทหลักทรัพย์
(Proprietary Trading),
และความผันผวนของภาวะตลาดที่ค่อนข้างมากรวมถึงทิศทางราคาทองคำในตลาดโลกที่เป็นขาขึ้นทำให้ได้รับความสนใจจากนักลงทุนในการลงทุนในสัญญาซื้อขายล่วงหน้าทองคำ
อีกทั้งในปี 2553 ตลาดอนุพันธ์ได้มีการซื้อขายสัญญาซื้อขายทองคำล่วงหน้า (Gold Futures)
ขนาด 10 บาท ซึ่งได้รับความสนใจจากนักลงทุนอย่างมากเช่นกัน นอกจากนี้
ยังมีการเพิ่มสินค้าใหม่โดยเพิ่มหลักทรัพย์อ้างอิง (Underlying Assets)
ของสัญญาซื้อขายล่วงหน้าที่อ้างอิงกับอัตราดอกเบี้ยและพันธบัตรรัฐบาล ทั้งนี้ ณ วันที่ 30 ธันวาคม
2553 ตลาดอนุพันธ์มีสถานะคงค้างรวม 77,955 สัญญา และมีจำนวนบัญชีซื้อขายอนุพันธ์รวมทั้งสิ้น
41,880 บัญชี เพิ่มขึ้น 42% จากสิ้นปี 2552 ที่มี 29,546 บัญชี

ทั้งนี้กลุ่มนักลงทุนหลักยังคงเป็นนักลงทุนรายย่อยในประเทศเช่นเดียวกับการซื้อขายในตลาดหลักทรัพย์
โดยในปี 2553 สัดส่วนมูลค่าการซื้อขายของนักลงทุนรายย่อยเท่ากับร้อยละ 57.21
ในขณะที่นักลงทุนสถาบันในประเทศ
และนักลงทุนต่างประเทศมีสัดส่วนการมูลค่าการซื้อขายอยู่ที่ร้อยละ 32.70 และร้อยละ 10.09
ตามลำดับ

ในปี 2553 มีบริษัทที่เป็นสมาชิกบริษัท ตลาดอนุพันธ์ (ประเทศไทย) จำกัด
ซึ่งทำหน้าที่เป็นตัวแทนซื้อขายสัญญาซื้อขายล่วงหน้าจำนวนทั้งสิ้น 41 บริษัท
โดยประกอบด้วยสมาชิกทั่วไป 36 บริษัท
และสมาชิกประเภทตัวแทนที่จำกัดเฉพาะสัญญาซื้อขายล่วงหน้าที่อ้างอิงกับทองคำ 5 บริษัท โดย
บริษัทฯ มีส่วนแบ่งการตลาดด้วยปริมาณการซื้อขายเป็นอันดับ 4 ซึ่งคิดเป็นสัดส่วนร้อยละ 6.1
ของปริมาณการซื้อขายรวม

ตารางสรุปภาวะการซื้อขายสัญญาซื้อขายล่วงหน้า

  ----------------------- ----------- -------- ----------- ----------- -------- ----------- ----------- --------- -----------
                          ปี 2551                           ปี 2552                           ปี 2553                

                          ฟิวเจอร์ส     ออปชัน    รวม         ฟิวเจอร์ส     ออปชัน    รวม         ฟิวเจอร์ส     ออปชัน     รวม

  ปริมาณการซื้อขาย (สัญญา)    2,102,936   45,684   2,148,620   2,979,814   95,504   3,075,318   4,412,119   107,317   4,519,436

  สถานะคงค้าง (สัญญา)       22,274      473      22,747      27,979      302      28,281      77,158      797       77,955

  จำนวนรายการ (รายการ)    1,072,088   24,485   1,096,573   1,476,295   46,477   1,522,772   1,833,803   53,875    1,887,660

  ปริมาณการซื้อขายเฉลี่ยต่อวัน   8,652       185      8,837       12,378      393      12,771      18,233      443       18,676
  (สัญญา)                                                                                                          

  จำนวนรายการเฉลี่ยต่อวัน     4,462       99       4,561       6,139       191      6,330       7,578       223       7,801
  (รายการ)                                                                                                        
  ----------------------- ----------- -------- ----------- ----------- -------- ----------- ----------- --------- -----------

ที่มา: บริษัท ตลาดอนุพันธ์ (ประเทศไทย) จำกัด (มหาชน)

ตารางแสดงมูลค่าซื้อขายของตลาดอนุพันธ์แยกตามประเภทของนักลงทุน

  หน่วย : สํญญา

+-------------+---------+--------+---------+-------+---------+-------+
| ป           | ปี 2551  |        | ปี 2552  |       | ปี 2553  |       |
| ระเภทนักลงทุน |         |        |         |       |         |       |
+-------------+---------+--------+---------+-------+---------+-------+
|             | ปริมาณ   | ร้อยละ  | ปริมาณ   | ร้อยละ | ปริมาณ   | ร้อยละ |
|             |         |        |         |       |         |       |
|             | ซื้อขาย   |        | ซื้อขาย   |       | ซื้อขาย   |       |
+-------------+---------+--------+---------+-------+---------+-------+
| ราย         | 2,      | 56.57  | 3,      | 60.34 | 5,      | 57.21 |
| ย่อยในประเทศ | 430,872 |        | 711,079 |       | 171,434 |       |
+-------------+---------+--------+---------+-------+---------+-------+
| สถ          | 1,      | 26.38  | 1,      | 28.40 | 2,      | 32.70 |
| าบันในประเทศ | 133,686 |        | 746,976 |       | 955,662 |       |
+-------------+---------+--------+---------+-------+---------+-------+
| ต่างประเทศ   | 732,682 | 17.05  | 692,581 | 11.26 | 911,776 | 10.09 |
+-------------+---------+--------+---------+-------+---------+-------+
| รวม         | 4,      | 100.00 | 6,      | 1     | 9,      | 1     |
|             | 297,240 |        | 150,636 | 00.00 | 038,872 | 00.00 |
+-------------+---------+--------+---------+-------+---------+-------+

ที่มา: บริษัท ตลาดอนุพันธ์ (ประเทศไทย) จำกัด (มหาชน)

มูลค่าการซื้อขายสัญญาซื้อขายล่วงหน้าและส่วนแบ่งตลาดของบริษัทสมาชิกในปี 2552 และปี 2553

  -----------------------------------------------------------------------------------------------
               ปี 2552                                          ปี 2553                 
  ------------ --------------------- ------------ ------------ --------------------- ------------
  บริษัท         ปริมาณการซื้อขาย(สัญญา)   ส่วนแบ่งตลาด   บริษัท         ปริมาณการซื้อขาย(สัญญา)   ส่วนแบ่งตลาด
                                     (ร้อยละ)                                         (ร้อยละ)

  KEST         660,970               10.75%       GBS          1,211,266             13.40%

  PST          602,565               9.80%        PST          835,699               9.25%

  KGI          478,790               7.78%        KEST         715,188               7.91%

  TNITY        458,912               7.46%        TNITY        551,623               6.10%

  GBS          446,469               7.26%        KGI          509,403               5.64%

  PHATR        275,795               4.48%        PHATR        437,176               4.84%

  BLS          241,870               3.93%        KTZ          381,436               4.22%

  ASP          214,069               3.48%        ASP          353,090               3.91%

  TNS          210,120               3.42%        MTSGF        292,444               3.24%

  KTZ          197,156               3.21%        CGS          292,153               3.23%

  JPM          155,412               2.53%        BLS          275,425               3.05%

  SCBS         148,809               2.42%        AFC          271,368               3.00%

  KKS          145,442               2.36%        FSS          263,611               2.92%

  ACLS         131,277               2.13%        TNS          197,180               2.18%

  CNS          127,746               2.08%        CS           187,776               2.08%

  AYS          122,907               2.00%        BSEC         169,732               1.88%

  CS           120,783               1.96%        JPM          154,683               1.71%

  CGS          119,650               1.95%        YLG          150,606               1.67%

  SSEC         114,705               1.86%        SCIBS        149,424               1.65%

  FSS          103,506               1.68%        KS           146,422               1.62%

  KS           102,550               1.67%        CNS          123,283               1.36%

  BSEC         96,544                1.57%        KKS          122,872               1.36%

  MPSEC        94,071                1.53%        SCBS         122,779               1.36%

  SCIBS        88,786                1.44%        FES          120,957               1.34%

  UBS          82,375                1.34%        HGF          117,901               1.30%

  TSC          74,799                1.22%        AYS          107,899               1.19%

  AFC          74,620                1.21%        DBSV         103,488               1.14%

  MTSGF        65,195                1.06%        GTWM         82,093                0.91%

  YLG          50,659                0.82%        UBS          78,151                0.86%

  DBSV         48,984                0.80%        UOBFT        77,932                0.86%

  FSL          41,652                0.68%        ACLS         75,751                0.84%

  AIRA         40,466                0.66%        TSC          66,978                0.74%

  ZMICO        39,312                0.64%        SSEC         66,044                0.73%

  HGF          37,949                0.62%        US           58,606                0.65%

  FES          33,033                0.54%        UOBKH        52,423                0.58%

  UOBKH        23,405                0.38%        CLSAT        50,844                0.56%

  UOBFT        20,220                0.33%        AIRA         40,759                0.45%

  CLSAT        16,241                0.26%        CIMBS        16,695                0.18%

  CIMBS        15,142                0.25%        IVG          7,173                 0.08%

  GTWM         14,995                0.24%        MPSEC        539                   0.01%

  US           8,943                 0.15%                                           

  IVG          3,742                 0.06%                                           
  -----------------------------------------------------------------------------------------------

ที่มา: บริษัท ตลาดอนุพันธ์ (ประเทศไทย) จำกัด (มหาชน)

แนวโน้มธุรกิจตัวแทนซื้อขายสัญญาซื้อขายล่วงหน้าปี 2554

ตลาดอนุพันธ์ (TFEX) คาดปี 2554 นี้ ปริมาณการซื้อขายใน TFEX
น่าจะเติบโตต่อเนื่องเพิ่มมากกว่า 20,000 สัญญาต่อวัน จาก 18,676 สัญญาต่อวันในปี 2553
ซึ่งการเติบโตในปี 2553 นั้นปัจจัยสนับสนุนที่สำคัญมาจากการเติบโตของ Single Stock
Futures ที่มีการซื้อขายเพิ่มสูงขึ้นถึง 5.6 เท่าโดยเพิ่มจาก 145,758 สัญญาในปี 2552 เป็น
969,353 สัญญาในปี 2553 เนื่องจากผู้ลงทุนเริ่มคุ้นเคยกับการซื้อขาย Single Stock Futures
และสามารถใช้เป็นอีกทางเลือกหนึ่งในการลงทุนและบริหารความเสี่ยงในภาวะที่ตลาดหุ้นมีความร้อนแรง
นอกจากนี้การซื้อขาย Gold Futures ก็ได้รับความสนใจจากผู้ลงทุน
โดยมีปริมาณซื้อขายสูงขึ้นเกือบ 2 เท่า จากการซื้อขายเฉลี่ยต่อวันที่ระดับ 1,397 สัญญาในปี 2552
มาเป็น 4,014 สัญญาหรือคิดเป็นมูลค่า 3,143 ล้านบาทในปี 2553 อันเป็นผลจากการเปิดซื้อขาย
Gold Futures ขนาด 10 บาท เมื่อเดือนสิงหาคมที่ผ่านมา รวมถึงการจัดกิจกรรม
"โกลด์ฟิวเจอร์สสัญจร" เพื่อส่งเสริมความรู้แก่ผู้ลงทุนในทุกภูมิภาคอย่างต่อเนื่องของตลาดอนุพันธ์
ส่งผลให้ Gold Futures 10 บาท มีการซื้อขายเฉลี่ยวันละ 1,716 สัญญา หรือเป็นมูลค่า 327
ล้านบาท นอกจากนี้ TFEX ยังได้รับสมาชิกผู้ค้าทองจำนวน 6 ราย เพื่อเป็นการสนับสนุนการซื้อขาย
Gold Futures ให้ผู้ลงทุนมีช่องทางการซื้อขายมากยิ่งขึ้น

ในปี 2554 ตลาดอนุพันธ์ จะให้ความสำคัญกับการเพิ่มสภาพคล่องของสินค้าที่มีอยู่
โดยจัดกิจกรรมส่งเสริมการซื้อขายร่วมกับบริษัทสมาชิก
เพื่อให้ข้อมูลความรู้ด้านกลยุทธ์การซื้อขายแก่ผู้ลงทุน
รวมทั้งส่งเสริมให้มีบทวิเคราะห์เกี่ยวกับการซื้อขายมากขึ้นพร้อมทั้งจะออกสินค้าใหม่เพิ่มเติมเพื่อเป็นทางเลือกแก่ผู้ลงทุน
ได้แก่ สัญญาซื้อขายล่วงหน้าที่อ้างอิงกับโลหะเงิน และน้ำมัน
รวมถึงการขยายเวลาการซื้อขายในช่วงกลางคืน
เพื่อให้ผู้ลงทุนที่ซื้อขายสินค้าที่อ้างอิงกับสินค้าโภคภัณฑ์ที่มีการซื้อขายตลอดเวลาทั่วโลก เช่น ทองคำ
เงิน เป็นต้น สามารถบริหารความเสี่ยงได้ดีขึ้น

อย่างไรก็ตามการแข่งขันในปี 2554
นี้น่าจะมีเพิ่มขึ้นทั้งจากการเปิดเสรีค่าคอมมิชชั่นซื้อขายหลักทรัพย์ที่อาจส่งผลให้บริษัทสมาชิกหันมาให้ความสำคัญมากขึ้นด้วยการเพิ่มสัดส่วนรายได้จากตลาดอนุพันธ์แทนค่าธรรมเนียมจากการซื้อขายในตลาดหลักทรัพย์
รวมทั้งนโยบายของการเปิดรับสมาชิกตลาดอนุพันธ์เพิ่มน่าจะเป็นปัจจัยหลักที่ทำให้แนวโน้มการแข่งขันมีเพิ่มขึ้นกว่าปีที่ผ่านมา

กลยุทธ์การแข่งขัน

บริษัทฯ
มีนโยบายที่จะรุกธุรกิจตัวแทนซื้อขายสัญญาซื้อขายล่วงหน้าโดยกำหนดกลยุทธ์การแข่งขันในด้านการจัดให้มีระบบการซื้อขายที่มีประสิทธิภาพ
โดยเฉพาะระบบซื้อขายทางอินเทอร์เน็ตผ่าน website:
http://www.trinityquicktrade.com ที่บริษัทฯ
พัฒนาให้สามารถซื้อขายได้ทั้งหลักทรัพย์จดทะเบียนและตราสารอนุพันธ์ในหน้าจอเดียวโดยใช้ชื่อว่า
“iWinner” ซึ่งสะดวกต่อลูกค้าอย่างมาก
นอกจากนั้นบริษัทมีแผนพัฒนาเครื่องมือรวมทั้งให้บริการข้อมูลที่ถูกต้อง ครบถ้วน รวดเร็ว และฉับไว
เพื่อให้ลูกค้าของบริษัทฯได้รับข้อมูลเพื่อใช้ประกอบการตัดสินใจลงทุน นอกจากนี้ บริษัทฯ
ได้นำเสนอเครื่องมือช่วยการตัดสินใจในการลงทุนในตราสารอนุพันธ์เพิ่มเติมอีกเครื่องมือหนึ่งภายใต้ชื่อ
“Smart Signal” ซึ่งเป็นเครื่องมือช่วยในการตัดสินใจสำหรับการลงทุนใน SET 50 Index
Futures ที่ได้ผ่านมาค้นคว้าทางวิชาการโดยใช้หลักการของ Quantitative Analysis
ซึ่งลูกค้าสามารถติดตาม และใช้ช่วยในการตัดสินใจในจังหวะของการเข้าซื้อหรือขาย SET 50
Index Futures ได้อีกทางเลือกหนึ่ง ในปี 2554 บริษัทฯ
มีนโยบายเพิ่มเครื่องมือที่ช่วยการตัดสินใจลงทุนหลักทรัพย์ ภายใต้ชื่อ “Smart Port”
ซึ่งใช้หลักการ Quantitative Analysis เช่นกัน
และเพิ่มประสิทธิภาพบุคลากรเพื่อให้บริการและอำนวยความสะดวกให้กับลูกค้าของบริษัทฯ
ได้อย่างทั่วถึง โดยบริษัทฯ จะจัดอบรมให้เจ้าหน้าที่และลูกค้าเพื่อให้มีความรู้
ความเข้าใจในการลงทุนในตราสารประเภทใหม่ๆ

3.3 การจัดหาแหล่งเงินทุน

3.3.1 แหล่งที่มาของเงินทุน

ณ วันที่ 31 ธันวาคม 2553 บริษัท ทรีนีตี้ วัฒนา จำกัด (มหาชน)
มีเงินทุนจากส่วนของผู้ถือหุ้นและเงินกู้ยืมคิดเป็นร้อยละ 59.43 และร้อยละ 40.57
ของหนี้สินและส่วนของผู้ถือหุ้นรวมตามลำดับ ทั้งนี้วงเงินสินเชื่อจากสถาบันการเงิน
บริษัทมีไว้เพื่อเป็นเงินทุนหมุนเวียนและแหล่งเงินทุนสำรองเพิ่มเติม
สำหรับนโยบายการจัดหาเงินทุนในอนาคต
บริษัทมีนโยบายในการจัดหาแหล่งเงินทุนให้สอดคล้องกับกิจกรรมและวัตถุประสงค์ในการใช้เงิน

3.3.2 การจัดหาเงินทุนหรือให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้น

บริษัท ทรีนีตี้ วัฒนา จำกัด (มหาชน) มีเงินให้กู้ยืมเพื่อการดำเนินงานแก่บริษัทในกลุ่มเท่านั้น
ซึ่งอัตรากู้ยืมระหว่างกันเป็นอัตราตลาด บริษัทไม่มีการให้กู้ยืมแก่
หรือกู้ยืมจากผู้บริหารหรือผู้ถือหุ้นแต่อย่างใด

3.3.3 การดำรงเงินกองทุนสภาพคล่องสุทธิ

บริษัท ทรีนีตี้ วัฒนา จำกัด (มหาชน) มีนโยบายให้บริษัทหลักทรัพย์ ทรีนีตี้ จำกัด
ดำรงเงินกองทุนสภาพคล่องให้เป็นไปตามนโยบายของสำนักงานคณะกรรมการกำกับหลักทรัพย์และตลาดหลักทรัพย์ตลอดระยะเวลา

ปี 2551 ปี 2552 และปี 2553 บริษัทหลักทรัพย์ ทรีนีตี้ จำกัด
มีอัตราส่วนเงินกองทุนสภาพคล่องสุทธิระหว่าง ร้อยละ 26-72 ร้อยละ 30-99 และร้อยละ
40-286 ตามลำดับ

ณ วันที่ 31 ธันวาคม 2553 บริษัทหลักทรัพย์ ทรีนีตี้ จำกัด
มีอัตราส่วนเงินกองทุนสภาพคล่องสุทธิร้อยละ 72.03
ทั้งนี้ตามเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์กำหนดให้มีอัตราส่วนเงินกองทุนสภาพคล่องสุทธิไม่น้อยกว่าร้อยละ
7 ของหนี้สินทั่วไป และมีเงินกองทุนสภาพคล่องสุทธิไม่น้อยกว่า 25 ล้านบาท